Brezel | A ! Lenn...\nCategory Archives: Brezel\nKaour ar Barzh, galeour, Fulup Lannuzel (2020)\nE-touez ar romantoù brezhoneg, ha n’int ket gwall niverus, ez eus kalzig anezho oc’h implijout en-dro an Dispac’h gall, marteze evit dougen bri d’ar re gentañ, Kastell Ker Ian hag Emgann Kergidu : Koulz ar c’hastrilhez, Torrebenn, Dispac’h… Setu unan ouzhpenn gant Fulup Lannuzel eta.\nPell ‘zo e oa hennezh o luchañ war-zu ar romantoù, a oa intret e zanevelloù gant an ambiañs hag ar stil anezho. Tonket e oa dezhañ skrivañ traoù hiroc’h, hag un dra vat eo a gav din. Ne vez kollet netra a-fed resisded istorel ha ken brav e vez depegnet an ambiañsoù eget a-raok, e-barzh ar stumm hir-se. Ar studi hag an diorren a vez graet eus an tudennoù a ya kalz pelloc’h hag a zo kalz dedennusoc’h, avat. Dont a reer da vezañ lod en buhez Kaour, en e drubuilhoù, en e garantezioù.\nDaou endro a vez implijet don dreist-holl : hini ar galeoù hag hini ar c’hoariva. Dre savboent an arzour (soner ha c’hoarier) m’eo Kaour e teuer da dañva a-feson ar plas a c’helle kaout oberennoù lennegel ‘zo er mare-se. Un nor digor eo al levr-mañ war pezh-c’hoari Kerenveyer Ar farvel Göapaër, a c’heller kavout da brenañ en-dro e brezhoneg abaoe un nebeut bloavezhioù.\nPlijet on bet kalz gant an istor ar romant-mañ. Skoulmet eo a-feson ha romantel-rezonabl, ar pezh a glot mat gant spered ar mare. Gant mall e c’hedin labourioù all gant Fulup Lannuzel, lañset mat ma kavan anezhañ. N’eo ket bemdez e tizoloer romantourien nevez a galite.\nUr romant ouzhpenn e mare an Dispac’h, eta, met n’eo ket unan a re, pell a se.\nOber un evezhiadenn\t| tags: Barzh, Fulup, galeour, Kaour, Lannuzel\t| posted in Breizh, Brezel, Brezhoneg, Istor, Romantoù\nE kambr ar stered, Gégé Gwenn (2020)\nDiaesik em eus kavet al levr-mañ da lenn abalamour d’an doare troc’h-didroc’h m’eo savet -netra nevez da vat, met implijet nebeut-nebeut e brezhoneg, dreist-holl el levrioù evit ar vugale. Ur striv anat zo bet graet war ar framm, eta, ar pezh ‘zo mat. Anzav a ran ne gomprenan ket re vat an dibab da zilec’hiañ ar pennad kentañ diouzh red an amzer evit digeriñ al levr gantañ, koulskoude.\nDipitet on bet gant dibab an titl -n’eus ket miliadoù a levrioù brezhonek, anvet eo ar romant-mañ evel eñvorennoù Paol Kalvez, war-bouez nebeut…\nE binvidigezh a zeu eus ar savboentoù disheñvel a vez deskrivet ar brezel drezo. Tri a zo dre vras : hini Mari, ur skolaerez yaouank, hini he breur a zo engouestlet er rezistañs, hini he mignon Yann engouestlet er bezen Perrot. Diskouez a ra ne oa ket aes d’an dud yaouank ober dibaboù d’ar mare-se, pe e vije war dachenn ar garantez pe war hini ar politikerezh. Santet e vez e kostezia kalon ar skrivagner war-zu ar rezistañs, met dreist e kavan ivez gwelet eus an diabarzh ar pezh a ra hag a soñj Yann er bezen Perrot. Seul vui ma c’hoarvez da bep brezhoneger dre zibab, deiz-pe-zeiz, bezañ rebechet outañ bezañ ur c’hozh kollabo abalamour d’ar pezh a zo c’hoarvezet e-pad ar brezel hag a chom nebeut anavezet gant ar re yaouank.\nAr sujed amjestr a-walc’h-mañ a zo bet tretet fin gant Gégé Gwenn. Digeriñ a ra hentoù da dabutal ha da brederiañ.\nOber un evezhiadenn\t| tags: Gégé, Gwenn, Kambr, stered\t| posted in Breizh, Brezel, Brezhoneg, Istor, Romantoù, Yaouankiz\nLes enfants d’Asperger, le dossier noir des origines de l’autisme, Edith Sheffer, Stadoù-Unanet (2019)\n33 vloaz bennak e oa ar psikiatr Hans Asperger, eus Vienna, pa grogas an eil brezel-bed. Diwar ar studiadennoù en doa graet war ar vugale o doa kudennoù daremprediñ e oa bet roet e anv d’ur skourr eus an aotegezh, an hini hep mankoù-deskiñ. Goude ma voe bet embannet al levr-mañ ha gouezet petra oa bet perzh Asperger e taolioù-arnod mezegel ar brezel, e voe dilezet an anv-se ha betek e zoare da renkañ an trubuilhoù aotek.\nAr rann-ospital ma laboure Asperger a veze degaset ennañ ar vugale o deveze poan oc’h en em ober ouzh ar vuhez a-stroll. Ar re a gaved gouest da gavout plas pe blas talvoudus er gevredigezh a glasked remediñ ouzh o c’hudennoù. Ar re all a veze lazhet.\nNe oa ket Asperger e-touez ar re spontusañ, daoust ma anavezfer e anv dreist ar re all bremañ. Daoust da se e sine follennoù evit kas bugale yac’h d’ar marv, ha n’eo ket n’eus forzh peseurt bugale, met bugale a rae-eñ war o zro en un doare personel, a gaozee ganto, a douche ha kement ‘zo. Kement-se veze lakaet da normal er mare-se. Gouzout a ouezen an istor-se, en doa graet trouz kerkent ha lakaet war-wel en-dro. Daoust da se em eus bet poan o lenn al levr-mañ. Dic’houzañvus eo dizoloiñ ar pezh a zo chomet e teuliadoù ar vugale aberzhet-se, hag an doare ma veze graet an traoù, evel ma vez dic’houzañvus sellet ouzh tresadennoù bugale bet lazhet er c’hampoù-bac’h. Hag ar pep gwashañ-tout eo kenasant an holl, kalz eus tud ar vugale, ar stad, labourerien an ospital…\nAsperger n’en doa ket paouezet da labourat evel psikiatr goude ar brezel. Ar fed en dije nac’het a-viskoazh lakaat e anv er parti nazi en abeg d’e relijion katolik kreñv a savetaas e enor. Marvet eo e 1990 a-raok ne vije lakaet diskred warnañ gant istorourien evezhiekoc’h eget ar re o doa labourat gant mall goude ar brezel, en un endro ma vije bet ret barn kazimant pep hini.\nFent a-walc’h em eus bet gant ar pennad-digeriñ gant Jozef Schovanek : ral a wezh em eus lennet un destenn gant kement gerioù gallek dianav din dindan ken nebeut a bajennoù. Peadra d’en em c’houlenn hag-eñ ne oa ket oc’h ober goap. Met anat eo ne oa ket, “Asperger” eo, traken !\nUr c’hiz a-vremañ eo, divadeziañ kement tra ha ne glot ket e amzer-dremenet pe e istor ouzh hor meiziadoù humanist a-vremañ : ur c’hiz n’on ket evit asantiñ dezhi. E gwirionez, un den “Asperger” pe “Aspie” a oar an holl petra eo. N’eus ket bet kavet ger eeün ebet all evit komz eus an dud aotek ha ne vez ket gwelet nemeur o namm warno. N’eus forzh pegen skrijus e vije an Istor, e kav din eo ret sellet outañ e kreiz e dal. Un doare da chom hep diverkañ anezhañ eo ivez. Cheñch penn d’ar vazh zo d’ober e donig-don an traoù ha n’eo ket diwar-c’horre gant an anvioù nemeto. Ha leuskel ar gerioù bev da vevañ o buhez, evel ma teuer da skrivañ, abred pe ziwezhat, ar rekipeoù-keginañ savet diwar taolioù-arnod c’hwitet el levrioù-keginañ.\nOber un evezhiadenn\t| tags: Asperger, autisme, Edith, enfants, noir, Origines, Sheffer\t| posted in Brezel, Galleg, Istor, Psikologiezh ha Bredelfennouriezh, Saozneg\nPetra din-me…, Mikael Madeg (2020)\nGwelet a ran ar romant Petra din-me... evel ur sammad, un doare testamant, evit ar pezh a sell ouzh al lodenn gentañ e Breizh d’an nebeutañ. Pinvidik-kenañ eo a-fed yezh ha sevenadur. Un doare taolenn vev eo, gwelet dre zaoulagad an haroz. Ret eo en em staliañ el lusk gorrek, en em intrañ eus an endro ha disoñjal ar berniad levrioù da lenn a zo o c’hortoz war hoc’h estajerenn e-kichen : ur wezh kroget e-barzh ar romant tev-mat-mañ, e c’homoc’h pell ganti !\nAn dibab en deus graet ar skrivagner da gontañ e istor evel ma vije ur gontadenn graet da unan bennak a gadarna ar santimant emaer amañ, n’eo ket evit en em zivertisañ nemetken, met evit ober tro an afer, plantañ kement troienn dedennus a vo gellet, kontañ kement mojenn ha ma vo gellet.\nLieskementet eo an evezh hag ar blijadur gras d’ar senennoù seks. Laouen on o welet ar sujed o tigeriñ frankoc’h. Aet eo lark Mikael Madeg ganti, n’eo ket unan pe ziv a vo kavet met ur mor a hini, lec’hiet ingal penn-da-benn al levr.\nUn nebeut notennoù diwar o fenn :\nDa gentañ em eus merzet eo ar skrivañ senennoù seks un afer dibab geriaoueg. Lakaat a ra ar skrivagner en dibab-se kalz eus e bersonelezh hag eus ar pezh a sturia e yezh. Ar goumoulennad-gerioù a implij Mikael Madeg evit ar senennoù seks el levr-mañ em eus kavet resis, met fleuriset betek re, a-wezhioù. Un dibab a glot mat gant ur spered ‘zo bet eus ar brezhoneg, d’ur mare ma ne veze ket ar seks un tem a c’helled kaozeal eeün diwar e benn. Siwazh e kav din e noazh pinvidigezh ar c’heriaoueg ouzh spisder al lavar. D’ur mare ma n’en deus c’hoant al lenner da soñjal e netra ebet all eget rannañ e santadoù gant an haroz, en em gav o studiañ gerioù ijinus, skeudennaouet. Re a blas a gemer ar brezhoneg e-keñver an istor, d’am soñj. Netra gwelloc’h da wiskañ ur goantenn eget ar sae vihan zu… Met moien ‘zo da soñjal ivez ez eo un dibab a-ratozh, evit chom tost ouzh tro-spered ur paotr eus ar mare deskrivet.\nDa eil e kav din ez eo ret ober un diorren, el levrioù seks, eus ar penn kentañ betek ar fin. Tennoc’h-tennañ e tle bezañ an traoù, war-bign atav. Ul labour brav zo bet graet war an dra-se gant Mikael Madeg, met tevder al levr eo ha ne bermet ket kas ar raktres da benn da vat : kalz re dev eo evit ma vefe efedus betek ar fin.\nDipitus a-walc’h em eus kavet an haroz a-wezhioù. Chom a ra doujus atav e-keñver ar c’hoarioù lik a ra gant ar merc’hed. Met François Abgrall a zo bet roet dezhañ gant Madeg tro-spered e amzer, tamm-pe-damm. Gellout a ra bezañ diseblant-kaer ouzh tonkad ar merc’hed hag ar maouezed a henta. A-wezhioù em eus kavet un tamm hegasus e emzalc’h, e zoare da ren e zamm buhez hep soñjal nemeur er re all. Disaour e c’hell en em ziskouez ivez : pep tra a ya plaen evitañ. Ar fed ne vije ket gwall emouestlet er vuhez a denn, ar wezh-mañ, da zoare ar romantoù troioù-kaer. Treuziñ a ra ar vuhez hep krouiñ liammoù don gant an dud, evel pa ne implijfe anezho nemet dre interest. Poan ‘meus o voazañ ouzh an doare digas-se d’en em ren gant ar re all. Marteze ne vije ket bet fall donaat ar psikologiezh.\nA-hend-all e kavan un tamm digempouez an div lodenn pennañ eus ar romant : an hini gentañ e Breizh, an eil en Aljeri. E Breizh e vez deskrivet kalzig an endro hag ouzhpenn e anavezer anezhañ dre vras neuze e vezer en e vleud. Met ur wezh erru e Konstantin ez a war dreutaat an deskrivadurioù. Lakaet e vez ar pouez war an darempredoù etre an dud hag an itrikoù. Kavet em eus hir va amzer en eil lodenn a-wezhioù, peogwir e plij din kaout reteroù-gweled evit ijinañ mat an traoù. Met diaes e vije bet hiraat muioc’h ivez. Danvez meur a romant a oa, emichañs. Unan e Breizh, unan adalek ma kuita ar vro an haroz. Aesoc’h e vije bet da lenn ha da werzhañ.\nEvit mont berr ganti e kav din ez eo ur romant mat gant ar skrivagner, a vala ennañ soñjoù n’int ket nevez, memes en e levrioù all, met en deus graet ur gwir labour evit o dispakañ en ur lakaat ar sekselezh e-kreiz ar jeu, e-lec’h he lakaat a-gostez evel ma vezer techet d’ober, e brezhoneg dreist-holl. Gant an niver a senennoù tomm a gaver er romant hag an doare da zemokratelaat anezho en o fourrañ e pep lec’h, e kav din eo ul levr a laka lennegezh ar brezhoneg da vont war-raok.\nEvit e brenañ, mont e darempred gant ar skrivagner : mikael.madeg.keredol@orange.fr\nOber un evezhiadenn\t| tags: din, din-me, madeg, mikael, Petra\t| posted in Breizh, Brezel, Brezhoneg, Erotelezh, Istor, Romantoù\nKoroll an dasorc’h, Fulup Lannuzel (2019)\nPlijet on bet gant tem an dastumad danevelloù-mañ : pep hini a laka Breizh da advevañ d’ur mare istorel bennak, gant emell tud ez eus bet anezhañ mesket gant an tudennoù-faltazi. Renket int bet hervez red an amzer gant ar skrivagner, an hini ziwezhañ o c’hoarvezout er bloavezh 2027.\nTizhet eo ar pal, mard e oa plantañ buhez, perc’henniañ a-dostoc’h ar mare-mañ-mare istorel ; bizitañ ar vro neket dre e lec’hioù nemetken met dre hec’h amzer-dremenet war un dro. Evidon ha n’on ket ur mailh war an Istor, din da vezañ dedennet ganti, ez eo un harp pouezus lenn seurt oberennoù hag a liamm an darvoudoù c’hoarvezet gant un endro deskrivet, gant youloù tudennoù gwirheñvel, gant santadoù.\nKoulskoude e kav din eo un disterig reut ar skritur, marteze. Klasel betek re ? N’on ket evit lavaret eus pelec’h e teu. Ne welan rebech ebet da ober, ijinet brav eo, gwirheñvel daoust d’ar faltazi ha ne vank ket… Met mankout a ra un elfenn bennak ; feiz an arzour a blant e bersonelezh en e skrid, pe me ‘oar. Tostoc’h eo diouzh un oberenn diwar urzhiad eget d’unan diwar ezhomm diabarzh.\nDedennus ha brav eo koulskoude, ha lenn a rin kement tra all a blijo da Fulup Lannuzel profañ deomp, lennerien, n’eus na mar na marteze.\n1 Evezhiadenn\t| tags: dasorc'h, Fulup, koroll, Lannuzel\t| posted in Breizh, Brezel, Brezhoneg, Danevelloù, Istor\nAr person touer, Yeun ar Gow (1961)\nUr pezh-choari berr, loc’het diwar ur fed istorel ha skrivet e gwerzennoù.\nN’on ket bet entanet gant an istor, met ar pezh zo mat ennañ eo n’eo ket pimpatromel. Diskouez a ra pegen arvarus eo ober dibaboù, n’eus forzh peseurt re e vijent, pa vezer en un endro distabil.\nPlijus-tre eo da lenn abalamour d’ar yezh a ziskenn en divskouarn evel mel er gouzoug. Ur c’heriaouegig a zo er fin. Displeget eo e brezhoneg enni ar c’herioù lakaet da ziaes. Hag en ur lenn anezhi, ne c’heller ket herzel ouzh soñjal : Ha ken resis-se e oa ar brezhoneg ? Ur bam !\nEmaer pell ouzh ar gont en deiz a hiziv met mat eo al levrig-mañ da dostaat ouzh ar spered kozh. Ken gwir a-fed danvez hag a-fed yezh.\nOber un evezhiadenn\t| tags: Gow, person, touer, Yeun\t| posted in Barzhonegoù, Breizh, Brezel, Brezhoneg, C'hoariva, Istor, Relijion\nSaga Arvorika 2 : Kevrin al Lagad du, Yann-Bêr Kemener (2019)\nDisoñjet em boa un tammig istor al levrenn gentañ hag aon em boa e vije diaes adstagañ ganti. Met an itrik kement ha temz-spered an tudennoù a vez degaset da soñj gant ar skrivagner dre ma z’eer war-raok gant an istor, ar pezh a zo mat.\nNe gredan ket e vije bet skrivet ar romant-mañ evit degas fent, koulskoude em bez bet alies e-kerzh va lennadenn, gant darempredoù revel an haroz hag e vignonez Gwenn. N’int ket eus ar re soutilañ. N’em eus netra a-enep met n’on ket sur e oa gant ar pal lakaat al lenner da c’hoarzhin, domaj eo.\nTraoù all a gavan un tamm ponner, divizoù diampart a vez klasket fourrañ re a ditouroù enno hag a goll penn-da-benn liv ar wirionez, da skouer.\nEn desped da se ez eo pozitivel ar sell em eus war ar romant-mañ. Mont a ra an darvoudoù war-raok, ha kreskiñ a ra an haroz, en e vicher, en e benn hag en e zarempredoù. An elfennoù sevenadurel a vez talvoudus ha dedennus. Aes eo da lenn ouzhpenn.\nHa laouen on o lenn estreget lennegezh, traoù evit en em ziduiñ nemetken, a-wezhioù. Gortoz a rin gant mall trede romant an heuliad.\nOber un evezhiadenn\t| tags: Arvorika, du, Kemener, kevrin, lagad, saga, Yann-Ber\t| posted in Breizh, Brezel, Brezhoneg, Istor, Polis, Romantoù\nChuchumuchu, Erwan Hupel (2019)\nDaoust d’an hed en deus klasket kemer ar skrivagner gant e dudenn bennañ dre implijout an eil gour unan, e kav din ez eo an destenn verr-mañ un dezrevell-vuhez a-raok pep tra.\nKemer a ra ur fed, un enrolladenn a glev er post bihan d’an 11 a viz Du, ha diskouez penaos e tibun istor an enrolladenn-se, e furchadeg war he divout, e soñjezennoù da heul e enklask.\nN’eus ket ur mor a draoù da lavaret diwar-benn an diell istorel e-unan. Skañv eo ar pezh a chom, memes pa gleuzier ar pellañ posubl, ar pezh a oar ober.\nMet ar skrid-mañ zo ouzhpenn un diell istorel : ur brederiadenn war istor ar yezh, ar re o deus komzet anezhi, ar re a gomz anezhi c’hoazh. E verc’h 5 bloaz, da skouer. Hag ur goulenn diwar-benn ar pezh a laoskomp war hon lec’h.\nNe gavan ket dreistordinal an tem : muioc’h a breder eget a ijin a zo ennañ. Met merzout a ran n’eo ket pouezus gant skridoù Erwan Hupel, a-benn ar fin. Ar pezh a gont eo an hentoù a gemer e soñjoù, hag an doare d’o dibunañ. Leun eo e skritur a gavadennoù, a souezhadennoù, a vousfent. Daveoù niverus a ra d’ur bern traoù, hep na vijent heverk atav, hag a redia al lenner da chom war-c’hed, prest da vezañ sourprenet.\nGant se e vez pep levr nevez gantañ, memes pa vez tanav evel hennezh, ur blijadurig lennegel.\n1 Evezhiadenn\t| tags: Chuchumuchu, Erwan, Hupel\t| posted in Breizh, Brezel, Brezhoneg, Buhezskridoù, Istor, Romantoù\nMa emgann evit Iwerzhon, Dan Breen, bro-Iwerzhon (1944)\nLakaet e brezhoneg gant Ernest ar Barzhig diwar an droidigezh c’hallek, ar skrid-buhez-mañ zo aet d’ober niverenn 70-71 ar gelaouenn Skol e 1978.\nKavet em eus dedennus e vije bet dibabet lakaat ar skrid-mañ e brezhoneg. Diskouez a ra e wele tud ‘zo un hevelebiezh etre stad Breizh er mare-se hag hini bro-Iwerzhon e-pad ar brezel evit ar frankiz .\nAr brezel a vez kontet deomp amañ zo eus ur seurt n’hon eus ket anavezet, koulskoude. Dan Breen zo ur soudard, leun e zaouarn gant armoù, dispont, mennet ha taer. Alies e laka e yec’hed hag e vuhez en arvar ; ur souezh eo en dije tennet e spilhenn, gant an niver a vignoned varv a ra meneg anezho.\nDisplegañ a ra mat en e zezrevell ne vezent ket heuliet atav gant ar boblañs. Dalc’het en deus d’e stur koulskoude, betek ma vije prizoniet. Ar pep diaesañ evitañ : bezañ karc’haret gant tud eus e bobl, goude bezañ stourmet evito e-pad bloavezhioù.\nDedennus eo an dezrevell ; un diell istorel eo, bev-buhezek alies. Met lakaet on bet diaes gant an doare o doa dibabet Dan Breen hag e vignoned da ren o stourm, daoust ma rafe o c’halon hag o soñjoù divrall gwir harozed anezho.\nOber un evezhiadenn\t| tags: Breen, Dan, Emgann, Iwerzhon\t| posted in Brezel, Brezhoneg, Buhezskridoù, Istor, Politikerezh\nUnanet adarre, Fred Uhlman, bro-Alamagn (1971)\nN’eo ket divoutin an tem : dres a-raok ar brezel, istor ur vignoniezh etre daou grennard alaman, a vo dispartiet gant an darvoudoù politikel. War ar poent-se e laka da soñjal en Frederig.\nPouezet e vez kalz war an endro : genidik e oa Fred Uhlman eus Stuttgart ha santout a reer en e destenn ar garantez a vage evit ar gêr-se hag evit bro e gavell, en doa kuitaet d’e 32 vloaz e 1933 abalamour d’an naziegezh o sevel, evel e haroz. Al liamm a galon-se gant bro-Alamagn en deus degaset soñj din eus Donaw. Ar pezh a zispak ar skrivagner dirak daoulagad e lenner eo ur gêr dous ha brav bevañ enni, kaer he zro-war-droioù. Seul krishoc’h e vez muzuliet ar c’holl a zeuio war-lerc’h, evit an haroz a dec’ho da Amerika met evit bro-Alamagn ivez : kaset eo bet da netra kreiz-kêr Stuttgart gant ar bombezadegoù amerikan e-pad ar brezel.\nTra m’en em ro an haroz d’e vignoniezh gant ar c’hont Konradin el lise, e santer e teu an aergelc’h da vezañ stenn en diavaez ha memes da gemer e greñv war reolennoù kozh an ensavadur-kelenn. Met tud Hans, yuzevien en o aes ha doujet, enbarzhet mat er gevredigezh, n’int ket evit magañ disfi ouzh an dazont, daoust d’an darvoudoù skrijus a dosta outo. Meur a savboent a vez kinniget eta, en o zouez hini Konradin ha ne oueza ket, ha eñ yaouank, war be du treiñ e selloù, sachet etre e vamm pro-Hitler hag e vignon yuzev.\nUr romant c’hwek ha fromus, a souber ennañ en ur bed ha n’eus ket mui anezhañ e kompagnunezh yaouankizoù gwallgaset gant an Istor. Ne vo ket diroudet al lennerien gant ar framm na gant ar yezh, eus ar re glaselañ. Ur blijadur eeün.\nOber un evezhiadenn\t| tags: adarre, Bernard, Fred, Géry, Uhlman, unanet\t| posted in Alamaneg, Brezel, Brezhoneg, Istor, Romantoù


Let It Be (albom) - Wikipedia\n8 a viz Mae 1970\nC'hwevrer 1968 - Genver 1969 - Genver hag Ebrel 1970\nStudioioù Abbey Road, Apple Corps, Londrez\nDaouzekvet ha diwezhañ albom ar Beatles eo Let It Be, embannet d'ar 8 a viz Mae 1970 er Rouantelezh-Unanet, hogozik ur miz goude ma oa bet embannet e oa dispartiet ar strollad. Embannet e oa bet asambles gant un teulfilm anvet heñvel.\nKomañset e oa bet ar pleustradennoù e miz Genver 1969 e studioioù Twickenham evit sevel un abadenn skinwel e-lec'h ma vije graet ur sonadeg gant ar strollad dirak arvesterien. Savet e oa bet ar raktres gant Paul McCartney evit reiñ lusk d'ar strollad en ur zistreiñ d'ur rock 'n' roll eeunoc'h. Ar prantad-se, filmet, a oa tremenet fall betek ma oa aet George Harrison kuit, aet skuizh gant emzalc'h ar re all. Cheñchet e oa bet lec'h da c'houde evit mont da Apple Corps e-lec'h m'o doa savet o studio en ur bediñ ar c'halvierour Billy Preston. Echuet e oa ar raktres gant ur sonadeg war toenn Apple Corps d'an 30 a viz Genver 1969. Teir fistenn eus an albom a oa bet enrollet er sonadeg-se.\nEmbannet eo bet ar singloù Get Back ha Don't Let Me Down e miz Ebrel 1969 a-raok ma voe kinniget gant an ijinour Glynn Johns frouezh e labour diwar ar c'hanaouennoù enrollet evit un albom anvet Get Back d'ar mare-se - ul labour nac'het gant ar strollad. Chomet eo ar raktres kuzhet tra ma oa ar strollad oc'h enrollañ Abbey Road. E 1970, mizioù goude ma oa aet kuit John Lennon eus ar strollad, e oa bet peur-enrollet gant ar peurrest eus ar strollad ar c'hanaouennoù Let It Be hag I Me Mine. An hini kentañ a oa bet embannet evel single e miz Meurzh 1970. An holl ganaouennoù a oa bet produet gant George Martin, evel holl albomoù ar strollad betek-henn.\nE memes koulz ma oa distroet raktres an teulfilm evit ar sinema, anvet Let It Be e oa bet kaset gant Lennon hag Harrison an albom d'ar produer amerikan Phil Spector da aozañ an albom a vije da embann asambles gant ar film. Spector en doa choazet kemer un añrejistramant eus 1968 eus Accros the Universe ha lakaat kerdin ha lazioù-kanañ war peder c'hanaouenn all. Feuket e oa bet McCartney gant disoc'h al labour-se, dreist-holl gant ar choazet bet graet evit The Long and Winding Road, ar pezh en doa bountet anezhañ da embann e oa echu gant The Beatles. E 2003 e oa bet embannet Let It Be... Naked, un adembannadur eus an albom, adwelet gant McCartney, o cheñch urzh ar pistennoù hag tennañ lod eus labour Spector. E 2021 e oa bet embannet un albom astennet gant prantadoù tennet eus añrejistramantoù Get Back da lidañ 50vet deiz-ha-bloaz Let It Be, asambles gant teulfilm Peter Jackson The Beatles: Get Back, savet diwar enrolladennoù an teulfilm kentañ.\nE penn ar rolloù eo bet an albom e meur a vro, daoust ma ne oa ket ken damantus ar burutelladennoù. Unan eus an albomoù en deus savet ar muiañ a zisput en istor a rock an hini eo.\nHoll ganaouennoù savet gant Lennon/McCartney, war-bouez ar re ma'z eo merket anv unan all.\nTwo of Us – 3:36\nDig a Pony – 3:54\nI Me Mine – 2:26 – George Harrison\nDig It – 0:50 – Lennon-McCartney-Harrison/Starkey\nLet It Be – 4:03\nMaggie Mae – 0:40 – hengounel, sonaozet gant Lennon-McCartney-Harrison/Starkey\nI've Got a Feeling – 3:37\nOne After 909 – 2:54\nFor You Blue – 2:32 – George Harrison\nGet Back – 3:09\nJohn Lennon : gitar tredan, gitar akoustik, c'hwitellat, kan\nPaul McCartney : gitar boud, gitar akoustik, piano akoustik ha tredan, orglez Hammond, taboulinoù, kan\nGeorge Harrison : gitar tredan, gitar akoustik, gitar-boud, tambura, kan\nRingo Starr : toumperezh, timbaloù, benveg-tosiñ.\nGeorge Martin : produiñ, meskañ, orglez Hammond, sonaozañ kerdin ha kouevr.\nBilly Preston : piano tredan, orglez Hammond\nRichard Anthony Hewson : sonaozañ kerdin ha kouevr.\nJohn Barham : sonaozañ laz-kanañ\nLinda McCartney : mouezh\nGlyn Johns : ijinour-son, meskañ\nAlan Parsons : skoazeller ijinour\nGeorge Martin : produer, meskaj orin (hep bezañ lakaet war e gont)\nPhil Spector : ar produiñ lakaet war e font (labour echuiñ), meskaj diwezhañ\nAdtapet diwar « https://br.wikipedia.org/w/index.php?title=Let_It_Be_(albom)&oldid=1968903 »\nKemmoù diwezhañ degaset d'ar bajenn-mañ d'an 24 C'hwe 2022, da 11:43.


C'hoariva evit ar re vras hag ar re vihan : Luduennig\nPublié le 1/11/16 9:51 -- mis à jour le 00/00/00 00:00\nN'eo ket kontadenn Grimm a vo kontet amañ, met hini oa bet kontet da Varie Hélène Morvan, renerez Strollad Kallag, pa oa bihan, gant he mamm-gozh.\nDastumet e oa bet ar gontadenn-mañ gant Jude Le Paboul e koad Kamor gant ar vag a ya betek Enez Veur, hag e lec'h dont da vout roue bro Frañs, setu ar paotr deuet da vout roue Breizh.\nGant Per Jakez Helias e teue da vout roue bro Saoz. Pep hini e vod, met ar pep pouezusañ e labour strollad Kallag eo ar blijadur da welet ha da glevet un istor, distaget fraezh ha sklaer e brezhoneg, plijadur an daou c'hoarier nerzhus ha leun a fent, margodennoù savet brav gant Gepetto, kizeller Menezoù Arre, ha plijadur ar vugale hag ar re vras o sellet outo.\nSelaouit hag e klevoc'h : " ur wech e oa, hag ur wech ne oa ket... "


An douristelezh goude ar Goronavirus - 4 munud e Breizh\nPublié le 2/10/20 8:41 -- mis à jour le 02/10/20 08:41\nAn douristelezh goude ar Goronavirus - 4 munud e Breizh - Brezhoweb\nAn douristelezh zo ul lodenn a-bouez deus ekonomiezh ar vro gant ouzhpenn 8 % deus ar PIB. Peseurt koñsekañsoù 'neus bet ar c'hleñved-red 'vit an dud a labour war an dachenn en douristelezh, ha penaos 'tremen an traoù evite e-pad an hañv ?\nSed amañ 'pezh 'vo gwelet 'ba 4 munud e Breizh ! Un abadenn kinniget gant Dewi Siberil evit Brezhoweb, ar chadenn tele e brezhoneg penn-da-benn.\nUn abadenn e brezhoneg istitlet e brezhoneg, e saozneg hag e galleg evit ar re a fell dezho.\nDa welet war Brezhoweb.


Poltred Max Stirner\nJohann Kaspar Schmidt pe Max Stirner (1806 Bayreuth -1856 Berlin) a zo ur prederour pouezus hag en eus diazezet an diveliouriezh emgar. N’eo ket dedennus buhez an den met puilh eo e oberenn hag he deus bet ul levezon bras war skrivagnerien rusian an XIXvet (Tourgeniev, Dostoievski) ha skrivagnerien c'hallek an XXvet kantved (André Gide, André Breton).\n2 Preder Stirner\nGanet eo Max Stirner, Johann Kaspar Schmidt eus e wir anv, e Bayreuth en Alamagn e 1806. Eus 1826 da 1828, e heul kentelioù prederouriezh gant Friedrich Schleiermacher ha Hegel. Ne vo ket ur studier dispar ha ne dap ket an holl diplomoù a vefe bet ret dezhañ kaout. Kelenner e vo neuze en ur skol evit ar bourc’hizezed yaouank. E Berlin, e kej gant tud eus an tu-kleiz levezonet gant mennozhioù Hegel en o zouezh Friedrich Engels. Embann a ra pennadoù e kazetenn Marx : Kazetenn ar Raen. E oberenn pennañ Der Einzige und sein Eigentum, a zo embannet e 1844. Berzh a ra an destenn met buan eo ankouezhet gant an holl, evit pell.\nPreder Stirner[kemmañ | kemmañ ar vammenn]\nAwenet eo Stirner gant preder Hegel ha Feuerbach. Stirner a zo hiniennelour da vat, diazezañ a ra ur breder kreizennet en-dro d’an den, an hinienn a zo ar stumm bezañ nemeti, an den a zo mestr warnañ e unan. Pep tra a tle neuze bezañ stummet hervez c’hoant an den. Ar moral a teu da vezañ emgar, n’eus redi ebet, urzh ebet roet, al lezenn, ar garantez, ar wirionez a zo gerioù toull evit Stirner, talvoudegezh an traoù a zo diouzh an implij a raer diouto, ha diouzh ar pezh a gasont. Nac’hañ a ra Stirner belioù an ensavadurioù evel reoù ar Stad hag an Iliz.\nDer Einzige und sein Eigentum : Ar veizadoù endalc’het el levr Der Einzige und sein Eigentum o deus levezonet kalz ar spered diveliour, daoust ma ne adkaver ket nag ar spered dispac’hel nag an uhelvenoioù denelour a zo boutin d’an diveliouriezh. Al levr a zo div lodenn ennañ. Al lodenn gentañ a zo displeget enni an holl perzhioù hag a vir ouzh an den bezañ dieub, an holl gwaskoù hag an holl belioù. En eil lodenn e adtap pep termenadenn implijet el lodenn gentañ a-benn diskouezh petra eo frankiz peurvoud mab-den.\nAr Stad setu ar werzidigezh gentañ, an hini a vez kaoz ar muiañ diouti gant Stirner. Diskouezh a ra deomp ez eo kement stumm eus ar Stad ur gwask, bevenniñ a reont an den, zoken p’eo diskleriet, evel er Stad frankizour, evel ur gwarez da frankiz ha da levenez an den. Stirner a dag dreist-holl ar Stad demokratel ha frankizour hag a zo diazezet war kemer perzh ar bobl: ar geodedouriezh eo. Ar geodedouriezh a lakaa ar Stad dreist pep tra, ar Stad-se a zo skeudenn an den. Met ar Stad demokratel-se daoust ma tiskler kaout evel pal nemetañ frankiz an den a bevenn ar frankiz-se en ur grouiñ deverioù keodedel : " servijout a zo bezañ dieub, ar ar servijour sentus setu an hini dieub! Ha setu kaozioù toull, diotachoù." Ne dalv ket ar boan hunvreal, uhelveno ar Stad n’eo ket frankiz mab-den, n’eo ket e levenez met, met e lezel en un live izel evit ma vefe ar muiañ a dud par, pal ar stad a zo neuze ur gevredigezh stabil, un urzh gwirion, ur frankiz bevennet enebet eo diouzh an anarkiezh, diouzh ar rouestlder, diouzh an hinnielouriezh.\nEvel-se er stad liberal e ren ar « ratio » ha n’eus plas ebet evit an hinienn. Ar pep grevusañ n’eo ket ar sujidigezh a-enep diouti ez eus tu stourm atav, met an aotrouniezh skañv, en ur stad demokratel ez eo pilpous ha skoachet. En em silañ a ra ha gwakañ a ra an dud. An aotrouniezh a zo endalc’het enni : an archer, ar soudard, paotr an tailhoù, ar servij soudard… Stirner a lak war wel ar pezh eo ar velestradurezh : ur mekanik da ziskar an hinienn ha mezhekaa anezhi. Ar velestradureh a zo ar sitem e lec’h m’eo ar gwashañ ar hierakiezh, an implijidi a zo mezhekaet gant o renerien hag en em veñjiñ reont war an dud all. Pa ‘z eus ur gudenn ez eo atav dre fazi ar rener er burev e-kichenn pe ar sekretourezh.\nFrankizouriezh sokial :\nBevañ a ra mab-den en ur gevrezdigezh, remerket en deus Stirner ar fed-se, met diskouezh a ra pegent gwaskus eo ar gevredigezh, zoken pa’z eo frankizour. Da gentañ penn e tiskouezh ez eo dalc’het eo an dud an eil gant egile. Klozañ a ra en ur ziskouez ez eo al labour talvoud pennañ ar gevredigezh, pinvidigezh al labour-se az a diwar-wel a dont a ra al labour-se da vezañ ur sujidigez. El levr Der Einzige und sein Eigentum ez eo skrivet : Ma vezez anveet breur gant ar c’homunour, ez eo peogwir eo e doare dezhañ da welet ar sul… m’az out lezirek ne vi ket un den ken evitañ, gwelout a raio ennout un den lezirek da vezañ tennet e leziregezh digantañ, da vezañ degaset da feiz gwirion al labour, a dre-se d’an tonkadur den. Endalc’het eo pep tra er gevredigezh, reoliañ ra al labour, perc’henn eo hi war pep-tra, renet eo pep tra ganti e keñver ezhommoù an dud. Klask ar frankiz en ur gevredigezh kreizennet start a gas d’ur beli nevez, hini ar gevredigezh, dre ma zleomp pep tra dezhi. Ar gevredigezh-mañ, a zo ur mestr nevez, ur spes nevez, un dreistzen nevez hag a c’houl diganeomp dever ha servij. An div werzhidigezh-se, ar stad frankizour hag ar gevredigezh frankizour a zo grevus-tre dre ma teuont eus ur youl araokour, diouzh ur soñj denelour ha dengarour, ar werzhigigezhioù gwashañ a guzh a drek ar ger frankizour.\nFrankizouriezh denelour :\nAn denelouriezh a zo he fal degas an den d’e live uhelañ e keñver preder, sevenadur, lusk-buhez, ober a ra war-dro an den dre vras. Ur wech aet ar relijion diwar-wel ez eo krouet gant an denelouriezh un doue nevez hag a zo an den peurvad. Tagañ a ra Stirner an doare-se da welet, evitañ ez eo sujidigezh an hinienn d’an den peurvad, dreistkaeraet ; personelezh pep den a zo diverket a-benn tennañ d’ar skeudenn a savomp diouzh an den peurvad. " An denelour ne lez perzh prevez pe arbennik ebet d’an hinienn, n’en deus ket na soñj na sotoni prevez ken, lezet eo noazh. Magañ a ra an denelour kasoni diouzh kement perzh prevez a zo, hogen pep perzh prevez a zo un diazez d’an den." Evitañ : " An denelour hag a lak an den a-is d’ur skeudenn resis a nac’h perzhioù dibar an hinienn." Prouiñ a ra Stirner kement-mañ, gwasket eo an hinienn, sujet eo da gwerzhidigezhioù niverus : ar stad, ar gevredigezh, an denelouriezh. Hogen ne nac’h ket ar gevredigezh en he fezh, ezhomm a zo diouti, hervezañ a-benn d’an den kaout ur bod plijus.\nDiskouezet eo bet gant Stirner ez eo ar stad, e-pep stumm e vefe, ur gwasker. Hogen ar vuhez kevredigezhel a zo stumm naturel an den hag ez eo ret kavout un aozadur hag a lezfe d’an den ur frankiz divevenn. Ar pal da dizhout n’eo ket ur stad all (demokratel da skouer), met ur gevrat, un unaniezh atav distabil ha kemmet.\nEvit ma chomfe un hinienn dieub en un aozadur e c’houlenn Stirner ur stumm aozañ e lec’h m’eo emyoul pep perzhiad hag e lec’h m’en emgouestlont peogwir o deus ar c’hoant hag an ezhomm d’en ober ; an aozadur-se a vefe atav kemmus ha gwelaus evit pep hinienn hervez e interestoù. An aozadur a zo ivez un elfenn unaniñ, un doare da gejañ gant ar reoù all, evit Stirner ez eo ar stumm kevregigezhel gwelañ. Dre ma’z eo an eskemmoù etre an dud diazezet war gounidoù pep hini : N’eus etrezomp nemet un darempred, hini implij an ar profit, an interest… Ma’z an d’az kwelet gant un dremm seder evit da lakaat da vousc’hoarzin ez eo peogwir em eus gounid eus da vousc’hoarz hag ez eo va dremm o servijout va interestoù.\nAr gevredigezh talvoudus nemeti a zo an hini a lezo an den mestr warnañ e unan, dieub e pep keñver, d’ober ar pezh en eus c’hoant hervez e barregezhioù. Bez en n’o an den an tu da choaz, kiriek e vo diouzh e oberennoù, e teufe a-benn pe ne teufe ket e afer eo! Pep tra zo keñveriet d’an hinienn evit m’en defe e blijadur gant ar pezh zo tro dro dezhañ.\nMe va unan !\nAdkemer a ra Stirner ar preder denelour ha dengarour evit displegañ e soñj diouzh an den ha diouzh ar Frankiz. Da gentañ-penn ez a a-enep d’ar preder denelour hag a sell ouzh dazont an den, evit Stirner an hinienn a tle bezañ eñ e unan : an den gwirion n’eo ket evitañ en dazont met en amzer vremañ, n’eo ket ur pal, un uhelveno a vez klasket e dizhout met, un boud, ur bezañs. Atav ez on me ME, e vefen klañv pe yac’h, kozh pe yaouank e vin atav ME ; rak me eo an den gwirion.\nNeuze ez eo dibar an den gant e varregezhioù hiniennel, hag alak anezhañ da vezañ eñ e unan. "An dud a zo evel ma dleont bezañ hag evel ma c’hellont bezañ ... An den n’eo ket e ment gant pep tra hogen ez on ar ment-se."\nE lodenn diwezhañ e oberenn e tizh Stirner penn pellañ e spered, tenet en eus an den diouzh ar fank denelour, prouet en deus dibarded an hinienn, e talvoudegezh gwirion en ur frankiz divevenn. Echuiñ a ra al levr gant ur bozenn pouezus a zo dav he brederiañ : En Unan e tistro an dalc’her d’ar c’hof krouer m’eo aet er maez dioutañ.\nAr galv treuzwisket-se d’al lenner n’eo ket da gemer en un doare strizh met da geñveriañ, ha da brederiañ en hon keñver. Ni zo holl Unan, dibar dav eo adskrivañ ar frazenn-se, pep hini evitañ e unan.\nAr stad n’en deus nemet ur pal : doñvaat, bevenniñ, sujañ an hinienn, he is-urzhiañ d’un dra hollek; n’hall dreistvevañ nemet keit ma n’eo ket an hinienn pep tra. Ar stad a zo ar brouenn da harzoù frankiz mab-den, d’e sklaverezh, d’e sujidigezh. Ne ginnig biskoaz ur stad reiñ ur frankiz klok d’an hinienn, e pal a zo atav e gounidoù. Ar pezh a zo liammetn d’e donkad.\nN’en em laopskomp ket touellet gant ar stad ; gwelomp ennañ ur spes, ur grouadur diouzh ar ME. Na c’houlomp ket digantañ gwirioù hag a zo deomp hepken. Tapomp harp war hor galloud ni.\nNe c’houlennan ket a wir, neuze n’anavezan hini ebet anezho. Tapout a ran ar pezh on gouest da dapout, ar pezh ne dapan ket n’eo ket din n’eo ket em wir, n’on na lorc’hus na mezhus diouzh ma wir diwerzhus. En aozadur e c’hellez talvoudekaat da varregezhioù, ar gevredigezh avat a c’houl diganit, laeret e vez diganit da nerzh labour, enni e vevez evel unan emgar. En aozadur e vevez evel un den. An aozadur a vez diouti evidout ha drezout padal ez eo ar gevredigezh perc’henn warnout, ha ne ra vann diouzhit dre ma’z eu diouti hepdout. N’eo nemet adal ar mare ma’z on mestr warnon va unan ne glaskan ket war va lec’h ken, adal ar mare-mañ ez o da vat va berc’henniezh din me. Perc’henn on warnon neuze e implijan ac’hanon hag em eus plijadur diouzhin.\nEr c’hontrol n’hallan ket kaout plijadur diouzhin ma’z eo ret din kavout atav piv on ha lezel ar C’hrist a n’eo ket me mestr warnon, pe ur Me speredel all.\nNi zo on daou ar stad ha me, enebourien.\nPep stad a zo un diranelezh, e vefe tiranelezh unan pe meur a hini. Na glaskit ket e nac’hidigezh o fersonelezh ur frankiz hag a denno pep tra diouzhoc’h, klakit ac’hanoc’h o unan, o personelezh. Ra vefe pep hini diouzoc’h ur ME hollc’halloudus. An draoù nemeto n’hallan ket ober a zo ar re ne ran ket anezho gant ur spered dieub. Et sans doute une des plus Ar gwir az peus da vezañ ar pezh e c’hellez bezañ.\n« N’hall ket an hinienn gouzañv bezañ kemeret evel ur gevrenn diouzh ar gevredigezh, dre ma ‘z eo muioc’h evit-se : en em sevel a ra e unaniezh a enep an talvoud-se hag a zispriz hag a ziskar anezhi.»\n« Ar pezh az peus an nerzh da vezañ, ez peus ar gwir da vezañ. »\nRoll ar brederourien alamanek\nAdtapet diwar « https://br.wikipedia.org/w/index.php?title=Max_Stirner&oldid=1963031 »


Merzherien rezistañs Afrin - Amitiés kurdes de Bretagne\nAccueil du site > Actualités du Kurdistan\t> Actualité militaire\t> YPG/YPJ\t>Merzherien rezistañs Afrin\nLe communiqué en anglais du commandement général des YPG? annonçant la mort de trois volontaires internationaux, dont Kendal Breizh, a été publié ce matin sur son site. RojInfo a traduit ce communiqué en langue française. Vous en trouverez ici la traduction en langue bretonne, en hommage à Kendal, qui était brittophone.\nKemeret o deus perzh hor c’hamaladed Baran ha Kendal er stourm evit bezañ skoaz-ouzh-skoaz gant ar bobl d’ar mare m’eo bet taget dispac’h poblek Rojava? ha Siria an Hanternoz, savet gant gwad ha labour, gant nerzhioù aloubiñ kilstourmer. Mennet e oant da wareziñ an dispac’h hag e c’hounidoù kousto pe gousto, betek mervel. Ar gamaladed-mañ o deus graet o lod er rezistañs dispar douget gant hon emgann en anv dinded Mad-den er Reter-Kreiz. Deuet int da vezañ simboloù eus ar spered dispac’h etrebroadel hag eus ar stourm evit an demokratelezh er Reter-Kreiz. Deuet e oa ar gamaladed Baran ha Kendal eus miliadoù a gilometradoù, Bro-Frañs ha Bro-Spagn, evit kemer perzh er stourm a-enep barbariezh ar Stad islamour (SI) e Rojava. Prouet o deus e oant gouestlet d’ar stourm ha d’an talvoudoù sokialour hollvedel betek o mareoù diwezhañ.\nAr C’hamalad Kendal a oa deuet da Gurdistan eus Breizh (Frañs) hag ar C’hamalad Baran eus Galisia (Bro-Spagn). Emezelet o doa e Bagadoù Gwareziñ ar Bobl (YPG?) en hañv 2017 ha stourmet o deus evit gwir a-enep kilstourm ar SI. An daou gamalad-mañ o deus stourmet a-zevri evit dieubiñ tachadoù pennañ ar SI, kêrioù Raqqa ha Deir ez-Zor dreist-holl, ha dalc’het o deus da gemer perzh er brezel a zo padet mizioù. D’an 20 a viz Genver, pa oa bet kroget da aloubiñ Kanton Afrin gant lu Turkia asambles gant aozadurioù spont djihadour e-giz al-Nusra hag ar SI o doa divizet mont er rannvro-se gant meur a vignon etrebroadelour. Mennet e oant da gemer perzh er stourm evit Mab-den en Afrin a-enep nerzhioù-aloubiñ barbar. Talet o deus hor c’hamaladed Baran ha Kendal ouzh ar strolladoù-spont o deus ar memes spered ha doareoù dizenel hag ar SI, e-giz m’o doa graet e Raqqa ha Deir ez-Zor. Ar strollad salafour SI hag e gevredad al Qaeda, bet skoazellet ha renet gant renad faskour an AKP? e Turkia, a zo unan eus ar gourdrouzoù brasañ a c’hell bezañ, n’eo ket hepken evit re Rojava ha Siria an Hanternoz met d’ar memes koulz evit talvoudoù ar sokialouriezh demokratel, ar c’hevredigezhioù araokour hag an denelezh a-bezh. O kemer perzh er stourm a-enep an nerzhioù-se, hor c’hamaladed o deus gwarezet kestalad ha talvoudoù an demokratelezh, an ekologiezh hag ur gevredigezh ma ve dieubet ar merc’hed. Kendrec’het e oa hor c’hamaladed e oa eus ar c’hestalad-mañ un talvoud hollvedel hag ar spi nemetañ evit dazont ar Reter-Kreiz. Kavet ez eus bet ur ster pleustrek e buhez an daou gamalad d’ar bennaenn « kompren hep ober ne dalvez mann » a zo diazez hon doare da welet ar stourm ha prederouriezh hor buhez. E-lec’h gortoz e vefe douget gant tud all ar pezh a gomprenent ez int bet atebek, o tiskouez un emzalc’h kalonek evel dispac’hourien etrebroadelour.\nTrugarez vras da O. evit ar reizhadennoù.


Irmingard Hespengau - Wikipedia\nIrmingard Hespengau (hervez hec'h anv alamanek), pe Ermengarde de Hesbaye (hervez hec'h anv gallekaet), pe Irmengarde, (war-dro 778 – 818) a oa merc'h d'ar c'hont frank Ingram, kont Hespengau (war-dro Liège), a oa un niz da Rotruda Trier, gwreg Karl Martel, ha da Hedwig Bavaria. Dimeziñ a reas da Loeiz an Deol a oa roue Akitania, roue Italia, roue ar Franked, hag Impalaer santel.\nGanet e oa Irmingard Hespengau war-dro 778 e douaroù he zad, Ingram. War-dro 794 e timezas da vab Karl Veur, Loeiz an Deol. Dezhañ e roas c'hwec'h bugel :\nLotar Iañ en 795, ganet en Altdorf, Bavaria ;\nPepin Iañ Akitania en 797 ;\nAdelaid, war-dro 799, marteze gwreg da Roparzh ar C'hreñv, marteze mamm da Odo, kont Pariz, ha da Roparzh Iañ Bro-C'hall\nRotrude, e 800\nHildegard en 803 ; Matild a veze graet anezhi ivez. Dimeziñ a reas da Gerard, kont Auvergne, ha gallout a rafe bezañ mamm da Ranulf Iañ Poitiers.\nLoeiz II ar German en 806.\nImpalaerez e teuas da vout, war un dro gant he fried, da varv Karl e 814.\nBernez, roue Italia ha niz da Loeiz, fiziañs gantañ e-barzh lealded ar vrezelourien frank kaset dezhañ gant an impalaerez, a voe prizoniet gante, kaset da Aachen ha kondaonet d'ar marv e 818, dre ma oa o klask aozañ un emsavadeg. Kurunennet e voe Loeiz hag Irmingard e Reims gant ar pab Stefan IV e miz Eost eus ar bloaz 814.\nLevezon bras he devoa war he fried, hag evit kadarnaat galloud he bugale e klaskas argas tud all an tiegezh impalaerel. War hec'h alioù e voe kaset bastarded Karl Veur (Drogon, Hugo ha Tierry) da vanatioù.\nMervel a reas d'an 3 a viz Here 818 en Anje, goude bet oc'h ober un dro ensellout er rouantelezh gant he fried. Un nebeud bloavezhioù goude ec'h addimezas Loeiz da Judit Bavaria.\nAdtapet diwar « https://br.wikipedia.org/w/index.php?title=Irmingard_Hespengau&oldid=1824011 »\nIstor ar Franked\nLoeiz an Deol\nKemmoù diwezhañ degaset d'ar bajenn-mañ d'an 10 Gen 2019, da 21:12.


Ahmed Qourei - Wikipedia\n(Adkaset eus Ahmed Qorei)\nGanet e oa bet Ahmed Ali Muhammad Qourei (pe Qureia; أحمد علي محمد قريع, anvet ivez Abou Alaa أبو علاء diouzh e anv brezel) e 1937 e Abu Dis. Dre ziv wech eo bet kentañ ministr Palestina; da gentañ dindan prezidantelezh Yasir Arafat etre Here 2003 hag an 11 Du 2004 evit kempouezañ roll Mahmoud Abbas ha, da c'houde, gant hemañ diwezhañ etre ar 15 Genver 2005 hag an 19 C'hwevrer 2006. E karg eo bet ivez eus ar surentez e diabarzh Aotrouniezh Vroadel Palestina\nBuhez hag oberiantiz politikel[kemmañ | kemmañ ar vammenn]\nAhmed Qourei ha Colin Powell e 2004.\nGanet eo bet e Abu Dis (e-kichen Jeruzalem) d'ar 26 Meurzh 1937 en ur familh un tamm en hec'h aez. E 1968 ez a er Fatah, anezhañ brasañ luskad politikel ha milourel a ya d'ober Aozadur Dieubiñ Palestina (ADP). Bankour eus e vicher, kemer a ra penn skourr ar postadurioù estren an ADP ma vo rener anezhañ e-pad ar bloavezhioù 1970 ha pennrener skourr armerzhel ar strollad. Dre e labour e teuio an ADP da vezañ unan eus implijerien vrasañ Liban. Skarzhet an ADP eus Liban, mont a ra da Dunis da-heul Yasir Arafat e 1982. Dilennet eo e Kengor Kreiz ar Fatah e miz Eost 1989 Kemer a ra perzh en abadennoù kevraouiñ Emglevioù Oslo evel ezel eus ar C'hengor Kreiz. Meur a garg zo bet fiziet ennañ e kabinedoù kentañ Aotrouniezh Palestina en o zouez hini Ministr an Armerzh hag ar C'henwerzh hag hini Ministr an Industriezh. E karg e vo ivez eus ur steuñv diorren evit an tiriadoù palestinat sujet da Bank ar bed e 1993. Gantañ eo bet krouet e 1993 ivez Kuzul Armerzhel Palestina evit an diorren hag an adsavaduriñ (KAPDA) a-benn rastellat skoaziadoù etrebroadel. Nebeut goude eo dilennet e Kuzul Kannaded Palestina.\nE-kerzh e respet kentañ e kemer lec'h Mahmoud Abbas bet roet e zilez gantañ e-pad prezidantelezh Yasir Arafat.\nE-kerzh prezidantelezh Mahmoud Abbas en deus bet savet Qourei ur c'habined nevez d'ar 24 C'hwevrer 2005, goude cheñchamantoù niverus bet goulennoù groñs gant renerien ar Fatah.\nAn deiz war-lerc'h dilennadeg Kannaded ar 26 Genver 2006 e tisklêr : "Ret eo doujañ da choaz ar bobl. D'ar strollad bet ar muianiver gantañ da stummañ ur gouarnamant nevez"; reiñ a ra e zilez eus e bost ha kemenn a ra trec'h al luskad islamek Hamas er votadeg.\nErlec'hiet eo bet gant Ismail Haniya eus an Hamas.\nAdtapet diwar « https://br.wikipedia.org/w/index.php?title=Ahmed_Qourei&oldid=1764324 »\nKemmoù diwezhañ degaset d'ar bajenn-mañ d'an 21 Eos 2017, da 14:33.


Laz-kanañ Anna Vreizh\nLaz-kanañ e brezhoneg Savet eo e 1992 al laz-kanañ Anna Vreizh. Studiañ a ra kanaouennoù breizhek ha keltiek ouzhpenn oberennoù sonaozourien a-vremañ. Luskañ ar sevenadur breizheik dra ar yezh hag ar sonerezh eo pal ar gevredigezh. Obererezioù : Sonadegoù Darvoudoù Enrolladennoù pladennoù Chorale Anne Vreizh Renée Darlon : 06 84 33 86 99 – renee.darlon@wanadoo.fr […]\nPleustradegoù war Arzoù yec’hed sinaek a vez kinniget gant YEZHOÙ HA YEC’HED. Gant ar studi eo troet he ferzhidi ha mignoniezh a zo kenetrezo. E-kreiz an deskamant e vez lakaet an deskard hag ar c’helenn azasaet diouzh ezhomm pep hini. E-giz-se eo bet treuzkaset ha gwellaet an arzoù-se a remziad da remziad evit diorren ar c’hempouez, […]\nGouere 15 - Gouere 21


Sketla Segobrani vol1/Rann 05 - Wikimammenn\nSketla Segobrani vol1/Rann 05\nPrud’homme, 1923 (Kenta Kevrenn, p. 26-31)\n◄ LEVR KENTA : Dis Atir Ganedigez ar bed, ganedigez ar ramzed hag an doueed Ganedigez Manos ha Bena, ar c’henta gour hag ar genta maouez ►\npe a gemmo tra pe dra el linnenadou a zo warno, ra skoio outan Mestr ar santual eur maro buan ha trumm. Dis Atir r’e zevo, r’e vougo, r’e veuzo, r’e gaso da get, r’e skubo a ziwar c’horre an douar, r’e denno a-dre ar re veo, ra stlapo e gorf e koundouniou an douar, ra wano anezan, ennan e-unan kerkouls hag en e vibien, en e verc’hed, en e vevelien, en e chatal, en e vinviou, en e barkou, en e bradou, en e goadou hag en e zouriou !\nE tarz kenta an Amzer, e penn-derou an Traou, n’oa na douar, na mor, nag aer, na heol, na loar, na stered. Tri bed avat a oa. Bez’ e oa Aedobitus pe Tenedobitus , « Bed an Tan », mammenn pep luc’h ha pep gwrez, n’en deus gallet biskoaz krouadur, d’ezan kig hag eskern, gouzanv ar sked hag an tommder anezan, n’en deus nikun tizet biskoaz, ha ne dizo biken, mont en e ziabarz. En e greiz, e kreiz Aedobitus, a-dre krenv-vogeriou tan d’ezo ouspenn mil rasta uhelder, dek mil leuga led, kant mil leuga  hed, dindan koabrennou tan ma kroz ar gurun enno dibaouez, war al leur-zouar a zo henvel ouz houarn ruziet-gwenn-kann hag atao kren digren, eman ar Bezout, n’eo bet gwelet biskoaz ha na vo gwelet biken gant dremm mab-den, ha n’ouzer ano ebet d’ezan. An Hini eo na anavezer nag e reiz, nag e ouenn, nag e neuz, an Hini n’en deus na tad na mamm, na kar na par, an Hini n’eo bet engehentet biskoaz ha n’anavezo ket an dremenvan, an Hini n’en deus na derou na diwez hag a reer anezan, pa na ouvezer ano a-hend-all, Guton  « a beder », Uxamon pe Uxellimon  « an uhela-holl », Bitumon  « an holl-bad-dreist ». Eus Guton eo ez eo deut, diwanet, strinket Anatla , an anal, an elfenn-vuhez ma vez enaouet ha kendalc’het ganti kement en deus buhez war an douar ha dre ar bed : geot, gwez ha loened, ramzed, doueed ha tud.\nE-kenver da Aedobitus edo Nemobitus (6), an islonk distrad, divent, diharzou, ma rene ennan bepred an noz hag ar yenien, e lec’h n’oa tra a gement en dije buhez, domani ar Goullo, an Netra hag ar Maro. Etre Nemobitus hag Aedobitus en em gave Vindobitus  « ar bed gwenn, kaer pe wenvidik » a zigemer luc’h ha gwrez Aedobitus hag a oa distanet ennan al luc’h hag ar wrez-se dre amezegiez Nemobitus.\nGand eur bastellig distaget diouz ar rann eus Aedobitus o vevenni Vindobitus, e reas Guton, e derou an Amzer, eun dolzenn gelc’hiek a voe lakaet gantan e-kreiz Vindobitus, hanter-hent, keit-ha-keit-all etre Aedobitus ha Nemobitus. An dolzenn-ze eo a zeuas, dre yenaat, da veza an douar. Pastellou all entanet, distaget diouz Aedobitus, a voe lakaet gant Guton d’ober an heol, al loar hag ar stered. Ar re-man diweza a voe skignet gantan e Nemobitus da bellaat an harzou ha da sklerijenni an tenvalderiou anezan.\nEvid an douar, gwenn-kann da genta evel eur pez-houarn war deuzi, e teuas a beb eil da velen-ruz, da ruz-gwad, da ruz-moug, da velen, da loued, betek koll pep luc’h ha pep tommder. Neuze e tenvaas an aezennou diwar Aedobitus hag, o koueza e glaveier berv, e c’holojont gorre an douar gand eur gwiskad dour ma vordrouze, ma rede-direde dibaouez warnan, an eil war-lerc’h egile, koummou, tonnou ha gwagennou. Heb dale, du-man du-hont eus goueled ar mor e tiguzas eur c’herreg bennak ma tarzas outo an tonnou oc’h eonenni, hag e voe tro enezennou a c’hlazennas hag en em c’hourizas a skosellou. Dre greski dalc’hmat e niver hag e ment, e teuas eur c’halz a enezennou d’en em staga kenetrezo o c’henel douarou-Bras. Seul ma koaze ar wrez-kent ha ma ’z ae an douar war gosaat, e krize hag e roufenne an dremm anezan gand ar riou hag an oad. Meneziou a savas, eienennou a darzas eus dounder an douar, eus tor ar menez, eus troad ar roz, hag e stankennas an douriou diouto en izelennou, oc’h andonia gwaziou, stêriou, lennou-dour. Ar mor, e ouelec’hiou loued ha glas, a gelc’hias an douar evel eur c’hant arc’hant pe eun naer-veur, e-keit ha m’en em gaerae an douar gant koadou ec’hon hej-dihej ha heson bepred dindan anal an avel. Er glazvezennou digenvez e krozas al lammdouriou hag e stagas dre-holl an doureier-red gand o labour rimia ha toulla ar c’haleta rec’hier, ruilha traez, pri ha bili, kleuza traoniennou, adstumma dremm an douar.\nNeuze eo e teuas eus doun Nemobitus Rogiamon , ar goanv-meur, a voe skleret gantan uhela kevrenn ar bed ha peur-c’holôet a skourn, a riell hag a erc’h. E-pad ma rene Rogiamon eo e c’houezas Guton e anal war ar bed o kroui Belos a engehentas Belios, Aotrou ar Maro, Tad an Ankou, e tle kement en deus buhez distrei davetan eun deiz, e tle neb a zo bevaet gand ar C’houez dont d’e gaout o tiwiska e zibourc’h marvel. Goude-ze, e stummas Guton an tri ramz a zo tadou da ouenn ar ramzed, da lavarout eo Senos, Mâros ha Iovinkos . An eskern anezo a reas gand ar mein yen hag ar rec’hier ; gand an douar hag an erc’h ec’h aozas o c’higenn ha gand ar skourn e stummas o c’halon. Eus ar c’hoabrennou gwenn ha loued e tennas danvez o empenn hag eus ar morvezin lufr hini o bleo. Neuze, gand elfennou-tan diouz Aedobitus e krouas Guton gouenn doueed an nenv hag ar goulou (dêvi) . E Vindobitus o lakeas ha war harzou Nemobitus evit mirout ouz ar yenien da zont war an douar da laza warnan pep buhez. Rei a reas d’ezo ar vuoc’h C’hlas d’o maga gant he laez. Ha penna doueed an nenv hag ar goulou (dêvi) eo Dagodêvos, Aedus, Sulis, Lugus, Belisama, Belenos, Medros, Taranis, Teutâtis, Nantos, Kamulos, Ogmios . Ar peb uhela, anavezeta, brudeta eo ar re-ze, nemet ez eus re-all c’hoaz a zo kendere ganto pe eun nebeudig hepken a-is en enor, e nerz, e kened, e pinvidigez, e galloud, e sked, e brud, kerkouls anavezet ha kehelet an ano anezo gand an holl war an douar-Bras hag en enezennou. Rak eus gouenn an doueed ez eus tarzet remziou diniver a zo bet poblet ganto nenv, douar, mor, doureier, koadeier ha menezeier.\nGourvibien ar ramzed, a-vec’h ma ’z eus nebeutoc’h anezo, hag en tu-hont da nerz mab-den e ve o dezrevell aman. A-walc’h e vo d’in lavarout en devoe Senos eur mab anvet Ogros  « yen », Mâros eur verc’h anvet Noux « noz » ha Iovinkos eur mab anvet Mulo . Hag e voe mibien Mulo paot-ha-paot ha dishenvel peb-unan diouz ar re-all dre ar vent, an neuz hag ar yez. Envel an nao penna ne rin ken : Esox « eog », Natro « naer », Oriros « erer », Bledios « bleiz », Artos « arz », Epos (pe Marka), « marc’h », Uros « ejen gouez », Mokkos « moc’h gouez », Bebros « avank ».\nHennez eo diskuilhadur an Derou, danevelladur amzerveziou an douar, diniveradur rannou ar bed, ganedigez ar bed ha bugaleerez ar bed, krouidigez ar ramzed hag an doueed. Ha setu aman, en o heul, oadveziou an douar : oadvez an tan, oadvez an dour, oadvez enezennou ar mor, oadvez an douarou-Bras, furmidigez al lennou, savidigez ar meneziou, ar goanv Rogiamon, oadvez ar ramzed, oadvez an doueed. Anezo holl e c’hoarvez nao oadvez ar bed. En dekvet emomp breman, oadvez Manos « an den ».\nSetu aman breman ar pez a ouzon diwar-benn ganedigez an den ha penn-kenta poblou an douar. E-pad navet oad ar bed e voe ergerzet an douar gant Belios d’e beurskarza eus ar gwall-viled hag an euzadennou a oa bet engehentet gand ar ramzed . Laza ar re wasa a reas ha ne lezas o buhez nemet gand ar pep dinoazusa, ar pep talvoudusa anezo.\nE-kerz an ergerziou-ze eo e tigouezas gand ar ramzez Adaqi, merc’h Noux, m’en em unanas ganti en dervenneg hag ec’h engehentas Manos ha Bena, a reer anezo ivez Atir ha Mâtir (da lavarout eo an Tad hag ar Vamm) a zo deut diouto hor poblou, hor gouenn-dud .\nEvid ar gouennou all a boblas an douar, ez int diwanet, er goudevez, darn anezo eus ramzed an Noz, ar re all eus doueed ar Goulou, ha da vammou o devoe c’hoarezed ha merc’hed an arc’houereed a vev e douriou ar stêriou, e gwez ar c’hoadou, e rec’hier ar meneziou. Setu ar pez a zaneveller er santualou, a zesker e kelenndiou an drouized, hag am eus-me desket e bodadegou ar ouizieien ha henaourien meuriadou ha pobladou Keltia.\nGanedigez Manos ha Bena (2), ar c’henta gour hag ar genta maouez.\nEz an da zezrevell breman, gant muioc’h a dro d’am displeg, ar pez am eus klevet diwar-benn istor ar Ouenn uhel ha kaer dreist d’ar re-all, brôad holl-vrudet hag aotrouniezus ar Gelted.\nDa genta-holl, ne deus ket a lec’h da zalea pell gand an danevellou o redek e-touez Kreisteiziz diwar-benn hon Amzer-gent, rak ma ’z int mojennou diskiant, ya, pa na\n↑ Leuga « leo », muzul hed-hent e Galia hag e Breiz-Veur (Rev. archéol. 1914, pp. 137-8) o talvezout 2220 metr. Rasta, muzul hed-hent e Germania, o talvezout 2 leuga (Jullian, Hist. de la Gaule, II, p. 395, n. 3).\n↑ Likit e kemm an iwerzoneg guth « mouez » (= *gutus), guide « pedenn » (= *godia), hag ar goteg guth « Doue », furm nep-reiz o terc’hel lec’h eun hen-arieg *ghuton. E sanskriteg huta « galvet », Puru-huta « Lïes-galvet », les-ano rôet d’an doue Indra. Eus ar goteg guth e teu gudja « beleg » (godi e skandinaveg). Kenveria an hen-geltieg *gutuatir, ’gutuatros « beleg », latinaet e gutuater war an enskrivaduriou eus ar marevez kelt-ha-roman (Rev. celt., 1907, p. 119-21). *Gutuatir, ano diougevrennek ouz e ober gutu + atir, a dalvezfe kement ha « tad ar galv » pe « tad ar hedenn ». Atir a gaver c’hoaz da eil kevrenn e *Valuatir a vefe furm geltiek ar skandinaveg Valfadir « Tad al Lazadeg » pe « Tad ar re lazet ». *Valuatir a oa, moarvat, e-touez ar Gelted evel e-mesk ar Skandinaved, eul les-ano da Zoue Meur ar Maro ; aet eo da uualatr, walatr en hen-vrezoneg, gwaladr « rener meur, roue bras » e kembraeg (Rev. celt., 1891, pp. 224-5).\n↑ Uxamo-, kembraeg uchaf « uhela ». Uxellimo-, iwerzoneg huaislim, Dottin, Langue gauloise, p. 295.\n↑ Bitumus (furm latinaet) « ar peurbadusa », ano-den e-metou Kelted an Itali, D’Arbois, Noms gaulois, p. 96. Bitu- « peurbadus » a zo aet en iwerzoneg da bith, bid, e kembraeg da byth « bepred », e brezoneg da biz, bis (biskoaz, bisviken).\n↑ Krenn-vrezoneg anazl.\n↑ Iwerzoneg nem « nenv », hen-vrezoneg nom « templ, santual », Loth, Vocabul. v. br., pp. 194-5.\n↑ Iwerzoneg find, hen-vrezoneg uuin, uuen « gwenn, evurus », Loth, Chresto. br., p. 175.\n↑ Ro-, iwerzoneg ro-, hen-vrezoneg ro-, kembraeg ry, gerig-krenvaat ; brezoneg ra, re. — Giamo-, hen-iwerzoneg gam, hengembraeg gaem « goanv ».\n↑ Seno-, iwerzoneg sen, brezoneg hen « koz ». Mâros, iwerzoneg mar, mor, hen-vrezoneg mor, kembraeg mawr, brezoneg meur. Iovinko-, kembraeg ieuanc, iwerzoneg oac « yaouank ».\n↑ Iwerzoneg dia, tro-c’henidik de, kembraeg duw.\n↑ *Dagodêvos, Aedus, iwerzoneg Dagde, Aed. Sulis, iwerzoneg suil « lagad », brezoneg heol (gwregel da genta), skandinaveg Sol. Lugus, iwerzoneg Lug, kembraeg Llyw. Belenos, brezoneg Belen, e Konvelen (Plou-Gonvelen). Medros, iwerzoneg Mider (?). Taranis, kembraeg ha brezoneg taran. Kamulos, iwerzoneg Cumal (?). Nantos, iwerzoneg Net. Ogmios, iwerzoneg Ogme (?).\n↑ Iwerzoneg uar, kembraeg oer.\n↑ Iwerzoneg ha brezoneg mil « loen » ?\n↑ Lakaat e kemm Gelon e-mesk Lituaniz, Rev. des ét. anc., 1902, p. 296, n. 3.\n↑ *Belios, eus ar wrizienn, bel « mervel », a zo deut da « Bile » en iwerzoneg. Hogen, tad Mile, gourdad Iwerzoniz, eo Bile. Diwar-benn an anoiou-ze sellout D’Arbois Cycle mythologique irlandais, pp. 224-226. Lakaat e kemm kredenn Kelted Galia diskuilhet gant Kezar : Galli se omnes ab Dite Patre prognatos praedicant, idque ab druidibus proilitum dicunt (VI, 18). War Dis Pater sellout Dottin, Manuel pour servir à l’étude de l’Antiquité celtique, eil mouladur (Paris, 1915), p. 303. Adaqi a zo ouz hen ober diou gevrenn-c’her e henvel an eil anezo beza diwar an hevelep gwrizienn hag al latin aquilus « tenval, gell ». Ar ger iwerzonek adaig « an noz » a vije, henvel a-walc’h, en e raok eur ger hen-geltiek *adaqi. D’Arbois, Eléments de la Grammaire celtique (Paris, 1903), p. 22. — Mâtir a zo aet d’an iwerzoneg Mathir « mamm », d’an hen-vrezoneg moir-, krenn-vrezoneg mozr- (e motrep, mozreb, « moereb »).\n↑ Manos, hen-vrezoneg man « gwaz », en anoiou-tud evel Morman (breman Morvan), keltieg *Morimanos « den a vor ». Bena, hen-iwerzoneg ben « maouez », kembraeg bun, brezoneg ben, en eben (an eil hag eben, evit he ben), D’Arbois, Famille celtique, Paris, 1905, p. 99. Lakaat e kemm ar beotieg bana « maouez », furm rannyezel ar gregach gunê, Rev. celt., 1901, p. 24.\nAdtapet diwar « https://br.wikisource.org/w/index.php?title=Sketla_Segobrani_vol1/Rann_05&oldid=163601 »\nDernière modification le 7 Eos 2020, à 15:04\nKemmoù diwezhañ degaset d'ar bajenn-mañ d'an 7 Eos 2020, da 15:04.


(Adkaset eus Ecgberht II Kent)\nDa roue e vefe aet war-dro 665 war a seblant rak d'an ampoent-se e voe savet e garta kentañ. War dro an amzer-se e krogas Offa da ren Kent rak un nebeud kartaoù a sinas. Aotrouniezh Mercia he dije paouezet e 776 goude un emgann en Otford. Ne lâr ket ar C'hronik Angl-ha-Saoz piv a c'hounezas met ar fed ma chomas dizalc'h Kent un nebeut bloavezhioù goude-se a laka da soñjal e voe trec'h Egbert II.\nAdtapet diwar « https://br.wikipedia.org/w/index.php?title=Egbert_II_Kent&oldid=1481174 »\nDernière modification le 4 Ebr 2013, à 23:17\nKemmoù diwezhañ degaset d'ar bajenn-mañ d'an 4 Ebr 2013, da 23:17.


Cannen ar Buhé Sant Françæs a Assis - Wikimammenn\nCannen ar Buhé Sant Françæs a Assis\n1831 (p. 231-245)\n◄ En Te Deum, Cannen joyus Cannen ar Buhé Sant Françæs a Assis\nBuhé Sant Françæs a Assis, hanhuet\nTon Sant Alexis.\nEN nemb e gâre Jesus a greisic é galon,\nHac e vèn bout eurus aveit jamæs guet-on,\nQuemérent aveit scùir, eit reglein ou buhè,\nSant Françæs a Assis, bermen eurus guet Doué.\nDisquent guet Sant Françæs, ami bras de Jesus,\nBihuein peur a galon, doh en ol truhéus,\nPratiquein er burtæt hac en humilité,\nBout patiant ha souple, aveit monet d’en Né.\nFrançæs e oai gannet ér hanton a Ombri,\nÉr guær hanhuet Assis, ér vro a Itali :\nÉ dut, eit bout-int noble, e oai trafiquerion,\nMæs e bassai partout eit bout tud a fæçon.\nEl ne chongér quet paud, e creis er larganté,\nÉn devær a zessàu erhat er vugalé,\nNe oai disquet dehou quin sciance burhut,\nMeit condui er hommerce ér mod ma rai é dut.\nA youanc-flam é tiscoas goust eit er braguereah,\nEit en deverranceu hac er pihuidigueah ;\nMæs perpet moderet.... é galon en douguai\nDe soulagein er peur a guement ma éeilai.\nSorbet ma oai un dé, ean e ziblas unan,\nHemb rein nitra dehou.... En anquin e zas bean :\nQuentéh ean e bromet é secourou bamdé\nEr-ré e oulennou a balamort de Zoué.\nArlerh ur hlinhuet bras, Françæs deit é yehet,\nE guemér eit pourmein ur say nèhué prenet ;\nEan e gave én é hent un noble fal usquet,\nHac e droq é habit doh é zillat rouguet.\nJesus de Sant Martin, eit é hantér vantel\nReit d’ur peur, e adresse ur salud solamnel.\nFrançæs é rein d’un noble é habit antiér,\nE vou recompancet bed er hanvet dinèr.\nUn dé ma hum chongeai penaus donnet de bèn\nA hum gol tout é Doué, a hum feahein a gren,\nEan e gav un dén lovre : én drespet dé zongér,\nEan e voq dehou hemb dougein en dangér.\nQuênt quemér a zevri é résolution,\nEan e bed hemb arsàu, dalhmat én oræson :\nUn dé haval guet-ou gùélet Jesus ér groéz,\nE zivréh astennet... ô tarh-calon ! ô gloéz !\nArlerh n’er havér calz meit én hospitalieu\nE soignein er-ré clan, é voquein d’ou goulieu.\nE Calon peur Jesus é repos é speret :\nContamplein é boénieu e ra é eurustet.\nUr uéh ma has de Rom dré gùir devotion,\nEtal dor un ilis, ean e gave peurerion ;\nEan e rann étré d’ai é argant, é zillat ;\nChonget oai memb dehou chom èn ou mesq eit mat.\nActioneu quen humble en devou recompance ;\nMéritein e reint sur græceu én abondance.\nDeja Françæs e sant mollet ar é galon\nOl souffranceu Jesus durand é bassion.\nÉ dat, goal-goutant bras ma tispignai é dreu\nE rein en alézon, é alleige ilisieu,\nEr menace, er goal-dræte.... Coléret-é doh t’ou :\nLaret en dès é guir.... Ean en deshéritou.\nEn acte e zou leinet dirac Escob Assis,\nQuentèh ean hum zihusq guet modest honestis :\nÉn ur rein é zillad d’é dat, é lar dehou :\nMé mès un tad aral , jamæs n'em forbannou.\nArlerh tout quement-cé, Sant Françæs e oulen\nUr vah hac ur vissag, guet ur goh say lien :\nDurant é hent ne cès a gannein gloër de Zoué ;\nNe droquou quet é stad doh rang ihuel ur Roué.\nAr é hent ean e gav ur vandennad lairon,\nPéré er goal-drettas hemb tam compassion ;\nMæs Françæs, èl un oën, forh douce ha patiant,\nE souffre, e andur tout, hemb clêm aucunemant.\nPe ouent scuéhet anfin doh en torrein a nerh,\nInt en taul hantér-varhue én ur fossellad eerh :\nOl en tourmanteu-zé d’é chonge e oai eurus ;\nEan hum laqua é route èn ur mêlein Jesus.\nPêl quênt é tesirai, eit hum gol tout é Doué,\nCavouet ul léh dissorb aveit bout é surté :\nAr é hent ean e gave ur Chapel revinet,\nHantet bras gùéharal, Portioncul hanhuet .\nAmen eit mad, e m’ean, é vou men demeurance,\nEit ur ræson segret, m’er choége dré bréférance :\nAmen é inourér Intron-Varia en Ælet,\nEn ur léh quen distro é logeou er burtæt.\nUn dé én Overen é oai bet ravisset\nD’er honzeu santel-men én aviel leinet :\nNe zouguet é voyage na bouit, eur, nac argant,\nNa botteu lær, na bah, na double gusquemant.\nSant Françæs e guemér er honzeu-zé eit-ou :\nQuentéh argant, botteu, tout é rant poén dehou ;\nÉ grouis-lær, é sah memb e zou abandonnet :\nÉ say e vou ur sah guet ur gorden sterdet.\nJesus de Sant Françæs en doai inspiret\nEn desir bras de glasq er pehour ahurtet ;\nHa quement er hleuai e larai guet respet :\nEn dén-zé én hun mesq e zou sur ur Profet.\nArlerh er profætie é tei er miracleu :\nUr hlan abandonnet a fæd er remædeu,\nHac ér perhindedeu, hemb tam soulagemant,\nE hum avis un dé de visitein er Sant.\nEr heah malheurus-cé e vèn boquein d’é dreit ;\nMæs Françæs er rebut èl p'en dehai fal hroeit,\nHa quentéh hemb dongér e voque d’é ouli,\nAben-caër en dén-zé e hum gav yah, diloui.\nContamplein Jesus-Chrouist én é ol bassion,\nE oai er poéndeu bras ag é zevotion :\nLiés pe sortiai ag en Ilisieu\nEn er gùélér burhut trampet én é zareu.\nLaret oai bet dehou en dai col er gùélet,\nMa ne garai muihoh menagein é yehet :\nPerac em behai-mé, e m’ean, méh é ouilein\nSouffranceu un Doué dén, marhuet eit me salvein.\nÉ santeleah ihuel, é vertuyeu brudet\nE dolpai devat ou a bep-tu disciplet :\nBourhision, noblance, ha memb tud a Ilis,\nNe oai conzet partout meit a Françæs Assis.\nSant Françæs e larai d’er-ré hum bresanté :\nDoué e zou me ol vad ha me ol heurusté ;\nMar fal doh chom guenein disquet hum ancohat,\nBihuet peur ha pedet, hui e gavou hou stad\nEan e ordren dehai labourat eit ou bouit,\nHum usquein eit parrat doh er bras aneouit,\nBout partout aboeissant d’en Escob ér hanton,\nHa dihoal a berdêc hemb é bermission.\nQuênt parti eit monet de Rom é perhindet,\nEan e dolp é verdér, e hanhue é gonsortet ;\nBed e oai a-nehai cant pemp ha tri-uguênt :\nD’er péh ma commandai ol é aboeissent.\nNe zouget quet, e m’ean, a bassein eit tud fol,\nIzelêq, disprisable, rebutet guet en ol :\nPerdec er benigen guet gùir simplicité\nE ordren doh Jesus, doctor er uirioné.\nDré en humilité en dès Jesus feahet\nEr bed hac en ihuern, guet ou ardeu segret.\nE speret hou tisquou mar beoh dehou fidel :\nNe droquet quet en Nean eit madeu tamporel.\nMar remerquet réral ne vihuant quet èl oh,\nJamæs d’ou disprisein ne hum aviseoh :\nDoué zou ehué ou mestre, èl m’en dé hou ç’hani ;\nEan éel ou sehuel santelloh eit oh-hui.\nÉn ur arrihue é Rom é oai bet presantet\nD’en Tad Santel er Pab, just Innoçant trivet ;\nGobér autorisein é règle e zesirai,\nHac aprouvein é Urh : tra quin ne oulennai .\nEr Pab, quênt rein d’é Urh é approbation,\nE ras de Sant Françæs é vénédiction\nGuet en Urh a Ziacre. (Biscoah n’en doai vennet\nBout sàuet ihuelloh a fæd Urheu sacret.)\nA pe oai retournet ag é hir perhindet,\nEan e form guet é ré en dessein de monet\nD’ul léh dissafaroh, eit hum gol net é Doué :\nPeuranté Jesus-Chrouist e rai ol ou danné.\nRenonci e zou ret den appartenanceu ;\nNe vou quet mui laret : quement-cé zou hun treu.\nEn Doctor Seraphiq n’el quet a grén souffrein\nMa larou mui hanni : en dra-men e zou dein.\nEr beuranté, d’é chonge, zou ur vertu gredus\nE ra demb bout haval doh hun Salvér Jesus ;\nDré meï bet gannet peur, peur en en dès bihuet,\nHa peur é ma marhuet, peur é bet interret.\nA pe oai atercet a fæd vertuyeu,\nEr beuranté, é m’ean, e loge én amoleu ;\nHi é open en hent ag er salvedigueah,\nBouit en humilité, gourien er santeleah.\nA fæd penigenneu, dehou stanc é larér\nE oai santélemant cruel én é guevér :\nAr en doar nuah liés é quemérai repos ;\nDurant ma éellai pad ne gousquai dé na nos.\nÉ vihuance ordinær e oai treu hantér cri,\nSæzonnet guet ludu, hemb ne uélai hanni.\nE gorf, e m’ean, e oai un azen rai ziscuéh ;\nRet mad oai er pléguein, er gobér doh é véh .\nEl meï requis nehoah, dré m’en dé ordrénet,\nEn devout eit er horf ur charité réglet,\nQuênt é varhue ean e lare é oai bet a zevri\nLiés rust ha cruel é quevér é hani.\nE zevotion bras de Rouannés en Ælet\nE zisco splan assès é carai er burtæt ;\nMæs coustet oai dehou, goudé é gonversion,\nEit mouguein net én ou nerh en tantation.\nHun Sant, eit mouguein gronce én é squêndeu en tan,\nLiès èn eerhegui en hum roulai nuah glan ;\nHac eit parrat a rein occasioin dehai,\nAr nitra dangerus é selleu ne daulai.\nE santeleah brudet hac ol é vertuyeu\nE rai rantein dehou pep sorte inourieu ;\nEr sciançe sacret e zisque doug de Zoué\nEr péh e refusér dré bur humilité.\nNe jauge quet, e m’ean, mêlein dén ar en doar,\nDurant ma homb dalhable én dangér, én arvar ;\nRaportamb bean de Zoué en inour e rér demb :\nUr flumichen væn gloër er pellehai dohemb.\nLiés ean e vrudai esprès é zefauteu,\nEit lacat d'en disprise hac é vai bet é gueu ;\nRac en humilité e rehai cant sottis,\nPe vehai permettet, eit lacat d’hé dispris.\nA pe larér dehou é oai é léh én Nean :\nArzé évou inou ur péhour bras, e m’ean ;\nQuenevé graéce Doué en dès me freservet,\nE vehen bet surmant ur renavi pommet.\nD’e chonge en aboeissance e zou groeit eit lahein\nEn amour-propre hont quen diæz de feahein ;\nMæs er sciance-zé ne gavér quet quen æz,\nMa ne yér d’hé desquein guet Jesus doh er groéz.\nÉ garanté e oai èl ur fournæz ardant,\nA boén ur Seraphim e vai quer berhuidant :\nA pe gommuniai (ha liés en er groai),\nQuentéh èl ravisset é Doué en hum gavai.\nEr mystérieu bras ag er Religion\nE zalhai é speret é contamplation ;\nMæs un Doué hum hroeit dén hac ar ur groéz marhuet\nEr ravis én ur poent ma chom gronce bâmet.\nEit laret é office, a pe oai é hunan,\nEan hum zalhai distroeit doh en Ilis tostan :\nEr gùél hemp quin a bêl ag ul léh quer santel\nE lusquai é speret d’er joyeu éternel.\nEr gred en doai dobér inourein er Uériés ;\nE ras dehou hé choége d’é Urh eit Patrônés ;\nHac é zevotion d’en Ælet Seraphin\nE veritai dehou græce a hræce hemp fin.\nAveit santefiein el lideu solamnel,\nPêl é raug, pé goudé, ur yun continuel\nE oai é exercice.... Rac-cé ean e yunai,\nHemb laret gueu, open er tri falh ag er blai.\nUn dé é mis Santambre, ardro Gouil er Groéz,\nE oai ar ur manné, én ur léh forh diæz,\nE contamplein Jesus é vontein d’er Halvér :\nÉr sorte poendeu-zé é chongeai ordinér.\nQuênt pêl ean e remerq é neigeal d’er havet\nUr Seraphim é quis un dén crucefiet,\nPé quêntoh Jesus oai e vennai rein dehou\nMercheu surnaturel é oai câret guet-ou.\nÉ gustum oai pedein è zivréh astennet ;\nÉr mod ma présantér Jesus ér Groéz tachet ;\nEan e sant en un taui é zeorn, é gosté,\nHa memb é dreit blesset... O merche a garanté ! \nEn Apostol Sant Paul e hum vantai ihuel\nE touguai ar é gorf mercheu surnaturel ;\nE1 d’ou Françæs e el laret guet assurance :\nJesus crucefiet e zou ol me sciance.\nDeusto d’en doustér bras e gav én é retret,\nEan e santai liés é speret poéniet ;\nEan e gonsult... e bed... Ur voéz en avertis\nE cavezai labour quênt arrihue é Assis.\nAben-cair é cavas ér borheu tro-ha-tro\nE special ér vorh hanhuet Carmerio,\nTud hemb fé, hemb lézen hac hemb religion\nHac èl lonnet brutal, hemb méh hac hemb ræson.\nEan e berdêc guet nerh : ou halon zou touchet ;\nInt e change a vuhé ; ean e laca reihtet.\nOl é vent bet coutant hum dèn er houvandeu ;\nMæs en ol n’ellant quet quittat ou ménageu.\nEit en tennein a boén, Doué en inspire aben\nD’instituein eit-ai en Urh a Benigen,\nGuet ur règle e zeli ou hondui ol d’en dret,\nHemb obligein hanni édan boén a behet.\nMæs anfin ean e sante er marhue doh er galhuein ;\nRemerquein e rai tout é gorf doh hum losquein,\nHa dré forh penigen, ol é vampreu uset\nE verchai raih dehou é vai bet delivret.\nFiein e rai neoah un tamic ar é oêd,\nMæs er penigenneu en doai uset er goêd :\nScoeit oai bet én un taul hemb col tam é speret,\nDiscoein e rai partout ur jugemant parfæt.\nAr en doar nuah quentéh é ordren en asten,\nGuet ur gronnat haillon laqueit édan é ben :\nEit testamant é lausq er beuranté divlam,\nÉ hanhue é Rouannés, é zam, è voés, é vam.\nLeinet oai bet dehou histoér er bassion,\nRevé Aviélour Sant Yehan er mignon ;\nArlerh é lare er psalm unan ha seih-uguênt,\nEit couvi é inean de ziblassein d’hé hent.\nMén Doué, dibrisonnet er heah peur é hùannat\nDe vout libre eit mêlein hou ç’hanhue santel eit mat :\nEr-ré just em gorto de douchein me lodic,\nAdieu.... tremén e ra.... marhue é hun Seraphiq .\nÉ Ilis bras Sant George, én ur léh destinet,\nE repos goudevé é Relégueu sacret :\nD’inou a vandenneu é hér é perhindet ;\nCavein e rér secour, assistance ha yehet.\nEl n’ellamb-ni monet quer pêl d’er visitein,\nCredamb é ma én Nean dispos d’hun assistein ;\nMæs aveit méritein protection er Sænt,\nRet-é assaï bihuein ha gobér èl ma rent.\nO eurus Sant Françæs ! hou supliein e ramb,\nDirac en Eutru Doué, hou pet chonge a hanamb ;\nGoulennet aveit omb græceu continuel,\nEit ma hemb devat-oh d’er joyeu éternel.\nCredein e ran, ô men Doué ! penaus ne revélet er mystérieu a hou prastæt meit d’en dut humble a esprit hac a galon, èl Sant Françæs a Assis ; rac-cé mé hou supli, dré intercession ha mériteu Sant Françæs, de forbanein a me halon habiltæt faus en dut amoédet guet er bed hac é vodeu, eit ne hum hlorifiein meit é Jesus crucefiet, hou mab, Doué èl oh, quer clous èl er Speret-Santel, a ol viscoah ha de virhuiquin. El-cé revou groeit.\n↑ Er chapel-zé e zou hanhuet Portioncul, rac ma oai én ur lodiq a appartenanceu un abatti a Urh sant Benæd. Goudé m’en doai sant Françæs hé reparet a nehué, er Pab Honorius III e accordas Induljanceu de ol er-ré en dehai bet visitet er chapel Portioncul. A guement-cé é rér memoër en eil dé a vis Æst. Anfin pemb Pab lerh-oh-lerh goudé Honorius, en dès confirmet er memb Induljanceu-zé hac ou accordet de ol er-ré e zoug habit sant Prançæs, ne vern é péh canton. Chetu er mystér quer brudet ag er Portioncul.\n↑ Sant Bonavantur e assur en devout cleuet guet ur Hardinal, ny d’er Pab, penaus e yondre e hum laquas é pedein, hac é oai bet révélet dehou esprès acordein d’hum Sant ol er péh e oulennehai.\n↑ Sant Françæs a Sales, én é vuhé devot, n’en dé quet ag er memb santimant, a pe lare penaus un azen rai sammet e zihent liés é sigur discuéh, hac ur horf uset guet rai a vortificationeu e vai ret menagein abret.\n↑ Sant Bonavantur, arlerh paud a dut credable, e assur é uélér liés é zillad merchet goet er goêd e zivirai ag é gosté. Arbad oai dehou assaï cuéh er marveil-zé, er brut e yas partout. Er Pab Benæd XI, eit diabusein er-ré e oai én arvar a fæd en article-zé, e instituas ér blai trizec-cant-puar ur Gouil én inour de Stigmateu sant Françæs, Gouil inouret én Urh er seintecvet dé a Santambre.\nAntandein e rér dré Stigmateu, er mercheu sacret a bemp Gouli hun Salvèr, imprimet ar corf S. Françæs.\n↑ Sant Françæs zou marhuet ér boarvet dé a vis Gouil-Miquel ér blai deuzec cant huéh ar-n’uguênt, d’en oaid a bemp plai ha deu-ùguênt.\nEr cérémoni solamnel ag è ganonisation e oai bet achihuet é Gourhelein ér blai deuzec cant eih ar-n’uguént, ha choéget oai bet eit é Ouil en dé ag é varhue, er buarvet dé a Ouil-Miquêl.\nAdtapet diwar « https://br.wikisource.org/w/index.php?title=Cannen_ar_Buhé_Sant_Françæs_a_Assis&oldid=83342 »\nKemmoù diwezhañ degaset d'ar bajenn-mañ d'an 8 Gen 2016, da 10:54.


Pajenn:Ar Prat Rimadellou brezonek, 1911.djvu/33 - Wikimammenn\nPajenn:Ar Prat Rimadellou brezonek, 1911.djvu/33\nwalc’h e izili evit mont d’ar parkeier gant ar re all, na da fagodi er c’hoajou, na da vanea ar waskell da vare an avalou.\nEn diskar-amzer e kutuilhe ar c’hraon hag ar c’histin ; d’an nevez-amzer e kase an denved da beuri oc’h ar c’hleuziou, ha d’an hanv e kase o meren vihan d’an eosterien.\nAr skoueder Kerpetradime, pa deue ar goanv, a zeske dezan kement a c’houie diwar-benn ar skouejou hag an « ardameziou », hag e vignon Kerdaonched a ziskoueze an doare da c’hourin gant ar gwaf, pe ar c’hleze ; Herveou koz en doa gouezet lenn gwechall, n’en doa ket ankounac’haet e holl lizerennou : hag e poanie gwella ma c’helle da zeski da Laouig penaos en em gemeret gant pazennou kenta ar wiziegez-se ken dieas da dapout.\nEvel-se ’ta, d’e bemzek vloaz Laouig a yoa eur c’hrennard a-zoare, diwiziek, fur avat, ter da zeski, huvreer a-wechou, c’hoantek atao ; fellout a rea dont da veza… eun dra bennak.\n— « N’ouzoc’h ket, a lavaras neuze eur c’houeriad evit sevel ar gaoz kouezet abaoue kanaouen ar Floc’h ha krosmol ar merc’hed ; n’ouzoc’h ket eo eat Jakez ar Ber da jom da Blouvorn ? Bez’ e vez teir foar vras dre eno : Landivizio, Berven hag ar Merver, e vez gwerzet enno tremen tri mil marc’h… »\nEur c’houeriad-all a zavas buan e vouez war hini an daneveller :\n— « D’az yec’hed, hor mestr, emezan, o rei ar rod edo o nevez eva ennan. Ar chistr a zo c’hoero er bloaz-ma, hag an erc’h a gouez drus er meaz… Piou a zisplego d’eomp eur rimadel evit laouennaat nozvez ar Pelgent, p’eo gwir n’eo ket bet kavet mat son ar Floc’h ? »\n— « Kana eur werz neuze, » a lavaras Herveou.\n– « Kontit d’eomp, Mac’harid, istor kannerezed-noz lenn ar Wrac’hed ! »\n— « Yvona, gwerz sant Tangi benniget ! »\n— « Barbaig, va c’harantez, koms d’eomp eus Lutun Trebabu ! »\n— « Kerdaonched, eus karrigel an Ankou war henchou Lokournan ! »\n— « Paotred ar Zabat, Yann ! »\n— « Cheun eo, da vihana a dlefe konta d’eomp buez e zant paëron, Eozen, pe Erwan, ganet e Landreger, a oe alvokad, ha na laeras ket, hag a yeas d’ar baradoz, el leac’h eo chomet abalamour\nn’en deuz an aotrou sant Per kavet hucher ebet d’e vouta er-meaz. »\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/33&oldid=160880 »\nKemmoù diwezhañ degaset d'ar bajenn-mañ d'an 1 Mae 2020, da 10:08.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Seán Crowe) (KildareStreet.com)\nResults 1-20 of 837,164 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Seán Crowe)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Seán Crowe)


Dornskrid enlivet - Wikipedia\nLevr Kells (IXvet kantved), folio 005.\nDornskrid enlivet a vez graet eus un dornskrid kozh skeudennet gant livadurioù a oe savet e meur a vro er bed. Ar re a zo bet savet en abatioù Europa er Grennamzer eo ar re anavezetañ. Pa vez ret ober un dave d'ar skeudennoù nemeto e reer gant enlivadur.\nSavet ez eus bet dornskridoù enlivet er Reter-Pellañ, er Reter-Kreiz, an darn-vuiañ levezonet gant an arzoù islamek, e Norzhafrika, er Sahel, e Kreizamerika hag en Europa a-bezh.\nEn Europa e krog amzer an oberennoù-se gant ar re a oa savet war tiriadoù an Impalaeriezh bizantat ha Rouantelezh an Ostrogoted (400-600). Ar skeudennadurioù koustus-se a veze savet evit ambroug testennoù relijiel pe lennegel. A-drugarez d’ar venec’h o deus eilskrivet ha kinklet (pe get) testennoù latin pe gresianek skrivet en Henamzer eo bet saveteet roudennoù ar sevenadurioù aet da get.\nEn « amzerioù teñval » Europa ( da lavaret eo Dark Ages an istorourien saoznek) ne c’helle mui ar pennoù-bras tennañ splet eus an teñzor sevenadurel-se, met doujet outañ ha miret e voe. Muioc’h-mui a zornskridoù enlivet, e latin peurvuiañ, a voe savet a-feur ma yae kevredigezhioù ar Grennamzer da binvidikoc’h-pinvidikañ ha desketoc’h-desketañ dindan bleinerezh pounner-pounnerañ an Iliz kristen. Evit bastañ da ezhommoù ar veleien, koulz evit o studioù hag evit al lidoù. Adal an XIIIvet kantved e voe savet muioc’h-mui a zornskridoù nann-relijiel. Savet e voe kartennouriezh kentañ Europa war an dornskridoù enlivet.\nEn Egipt eo bet kavet an dornskridoù enlivet koshañ, dindan stumm rolloù papiruz hir a-walc'h. Savet e voe a-hed amzerioù ar faraoned (3000 kent JK - 44) produet a-leizh evit ezhommoù relijiel. E-touez ar re vrudetañ hag enlivetañ emañ Levr an anaon evit Ani a zo 23,60 metr e hed.\nUr stil perzhek a zo bet gant saverien an dornskridoù enlivet bizantat dasparzhet war tiriad an Impalaeriezh ha broioù ortodoks Europa ar Reter. E rouantelezhioù muzulman Spagn e teuas war wel levrioù deskadurezh ha skiantel gant skeudennoù evit treuzkas skridoù an Henamzer da skolioù-meur Europa. Ezhomm e oa dezho sevel enlivadurioù diouzh an dibab, liammet en un doare aketus gant an destenn pa veze produet pleustradoù mezegiezh pe steredouriezh.\nRenket e vez dornskridoù Europa hervez ar prantadoù politikel pe genedel : dornskridoù an Henamzer diwezhat, dornskridoù hengristen, dornskridoù merovingat, dornskridoù an Inizi, dornskridoù karolingat, dornskridoù romanek, dornskridoù gotek, dornskridoù an Azginivelezh. E-pad kantvedoù kentañ ar Grennamzer e voe savet levrioù bras-kenañ da vezañ dispaket en ilizoù (avieloù evel ar re fardet e abati Lindisfarne, bibloù, salmegoù), met tamm-ha-tamm e voe produet follennoù enlivet distag ha levrioù bihanoc'h. E deroù ar Grennamzer ne voe tud desket nemet e-touez tud a Iliz hag an abatioù o doa ar salioù arbennik a anvent scriptorium-où, koule hag ar skriverien hag al livourien (a oa menec'h peurvuiañ). Pennoù-bras ha tud ar vegenn a gave mat paeañ ker evit kaout levrioù ez-personel. Roueed ha priñsed a glaske dastum ul levraoueg gant levrioù livet-tre. Chomet eo koun levraouegoù Fulup ar Moal, dug Bourgogn (1342-1404) ha Charlez V Bro-C'hall. An hini kentañ a rene an Izelvroioù, douar ar varc'hadourien binvidik hag an arzourien flamank.\nNe zeuas ket ar paper a-raok an daou gantved diwezhañ pa voe degaset an teknik evit e fardañ gant an Arabed (e Troyes e voe savet ar milinoù-paper kentañ). Lies stiloù arzel a voe dispaket, darn anezho o tont eus an Henamzer gresian-ha-roman ha kelt hag e tarzhas al liesseurtegezh hag ar binvidigezh e-doug an amzer gotek gant senennoù, kaerlizherennoù, troellennoù, bleunioù e-leizh.\nTeknikoù[kemmañ | kemmañ ar vammenn]\nSkriver tal e skritouer, XIVvet kantved\nEmgann An Alre (1364), tennet eus Compillation des cronicques et ystoires des Bretons gant Pierre Le Baud, XVvet kantved\nSaviadoù ar c'henderc'hioù[kemmañ | kemmañ ar vammenn]\nPa oa dornskridoù an Henamzer kenstaget an eil war-lec’h egile ken e ranke al lenner bezañ harpet gant an eñvorerezh e voe kavet emsavoc’h sevel levrioù gant testennoù didroc’het e meur a bajenn, ar c’hodeksoù o anv. Er mod-se e veze embannet al levrioù war dornskridoù enlivet. Priziet-kalz e veze enderc'hel aour hag arc'hant e-barzh an enlivadurioù a veze graet evit ambroug testennoù sakr. Liested ha skedoù al livioù a veze a-bouezh-tre.\nWar parchoù e krec’hin dañvad (maoutken), leue (leuegen), gavr (gavrken) e veze skrivet ha skeudennet an dornskridoù enlivet, met e dibenn ar Grennamzer e voe kroget gant implij ar paper a oa marc’hadmatoc’h.\nE deroù ar Grennamzer e voe produet al levrioù dornskrivet er manatioù hepken pe evit bastañ d'o ezhommoù pe diwar c'houlenn. Goude ma voe krouet skolioù-meur e kêrioù Europa zo e voe savet skriptoriom-où lik evit pourvezañ levrioù d'ar studierien ha d'o mistri ken, war-dro dibenn ar XIVvet kantved, e teuas obererezhioù ar fardañ dornskridoù da gaout neuz an embann levrioù, da lavarout eo e voe ezhomm eus tud evit sevel raktresoù ha dastum dafar ha dañvezioù (ardamezioù ar prener, titouroù diwar-benn ar sent da vezañ enlakaet…) a voe pimpatromoù an embannerien hag ar gouraterien embann. Kalz a verc'hed a veze gopret evit sevel an enlivadurioù.\nEr XVIvet kantved e voe echu gant an dornskrivañ evit al levrioù a-feur ma kreske an embannadurioù moullet a veze aesoc’h da lieskementiñ. Ijinadenn ar c’hoadengravadur a bourvezas un teknik efedus a-blom gant ar gwaskoù ha ne voe savet nemet un nebeud dornskridoù enlivet evit an dud pinvidik-kenañ er c'hantved-se.\nTestenn[kemmañ | kemmañ ar vammenn]\nPeurvuiañ e veze savet an destenn a-raok an enlivadurioù war follennoù parch (ar parch graet gant leugen an hini moedusañ) a zlee bezañ didroc'het hervez ment al levr pe ar garta pe ar gartenn. Mentoù brasoc'h a oa gant an atlasoù hag ar bibloù da vezañ lakaet war letrinoù, met kavet e voe an tu da fardañ levrioù hezoug. Rakwelet e veze kempennadur pep pajenn dre dresañ linennoù ha merkoù skañv gant ur minaoued. Gant ur bluenn (pe ur bluenn wazi pe ur garennig raoskl) hag ur c'horn-livioù e teue ar skriver evit ober e labour skrivañ.\nHervez ar gizioù hag ar modoù lec'hel e emdroas ar c'haerskriverezh a-hed kantvedoù ar Grennamzer. Lizherennoù tev hervez ar boazioù roman a zo bet skañvaet hag azasaet evit aesañ ar skrivadur. En XIIvet kantved e voe ijinet ar skritur gotek, dindan ar stumm munut da gentañ, gant menec'h abatioù Saint-Riquier ha Corbie, nepell eus stêr ar Somme o-div. Ledet e voe e implij e Breizh-Veur hag en Izelvroioù a-raok tizhout Europa a-bezh, ken e teuas da vezañ skritur al levrioù dornskrivet nemeti ha hini an henvoulladurioù ivez.\nEnlivadur[kemmañ | kemmañ ar vammenn]\nMeur a doare evit prientiñ ar skor, tresañ ha livañ ar skeudennoù enlivet a zo bet. Setu ur mod a zo bet implijet alies :\nLakaat poentoù e poultr grafit evit ober un drolinenn\nEngravañ an tresoù gant ur minaoued arc'hant\nAdtreset ar skeudennoù gant al liv-skrivañ\nPrientet ar gorread ma vo lakaet ur follenn aour warnañ\nLakadur ar follenn aour\nFrotet ar follenn aour evit ma ya da vezañ splann ha disvannus\nLakaet ar follenn aour da begañ dre waskadennigoù a c'hellfe degas linennoù\nLivioù pennañ pintet\nOuzhpennet al livioù teñvaloc'h evit degas ampled\nPintañ an traoù munut en ur implijout livioù sklaeroc'h\nSterniet an enlivadur gant linennoù liv-skrivañ\n(en) BROWN, Michelle P. : Understanding Illuminated Manuscripts – A Guide to Technical Terms, J. Paul Getty Museum, 1994 (ISBN 978-0-89236-217-2)\n(fr) MUZERELLE, Denis : Vocabulaire codicologique – Répertoire méthodique des termes français relatifs aux manuscrits, Éditions CEMI, 1985 Lenn en-linenn\n(fr) DE HAMEL, Christopher : Une histoire des manuscrits enluminés, Phaidon, 1995 (ISBN 978-0-7148-9037-1)\n(fr) WALTHER, Ingo & WOLF, Norbert : Codices illustres – Les plus beaux manuscrits enluminés du monde, 400 à 1600, Taschen, 2005 (ISBN 978-3-8228-5963-6)\n(fr) PÄCHT, Otto : L'enluminure médiévale – Une introduction, Macula, 2000 (ISBN 978-2-86589-054-5)\n(fr) CAMILLE, Michael : Images dans les marges – Aux limites de l'art médiéval, Gallimard, 1997 (ISBN 978-2-07-074275-2)\n(fr) GARNIER, François : Le langage de l'image au Moyen Âge – Signification et symbolique, Le Léopard d'or, 1996 (ISBN 978-2-86377-014-6)\nFilmlennadur[kemmañ | kemmañ ar vammenn]\nL’enluminure au Moyen Âge, diellfilm gant Georges Combe, 26 min, Delta-Image & Vision Age, (Skignadenn gentañ : France 3 Île-de-France / Centre, 24 a viz Mae 1997)\nJardins de parchemin, gant Gabriel Peynichou, Sylvie Germain ha Pierre-Gilles Girault, videofilm, 26 min, Chamaerops productions (Skignadenn gentañ : France 3, 7 a viz Du 2003)\nAdtapet diwar « https://br.wikipedia.org/w/index.php?title=Dornskrid_enlivet&oldid=1962748 »\nTestennoù ar Gristeniezh\nKemmoù diwezhañ degaset d'ar bajenn-mañ d'an 17 C'hwe 2022, da 08:01.


Pedenn evit ar vuhez - Tiegezh Santez Anna\nUr veilhadeg pediñ a zo bet aozet gant ar pab Benead XVI da heul gousperoù sul kentañ an Azvent 2010, hag hi ur veilhadeg "evit ar vuhez", lec'h ma voe distaget ur bedenn bet savet gant ar pab Yann-Baol II, a zo amañ da heul.\n* Pedenn evit ar vuhez\nGouloù-deiz ar bed nevez,\nMamm ar re vev,\nEnnoc'h e fiziomp difennerezh ar vuhez:\nSellit, ô Mamm, ouzh niver divent ar vugale harzet outo da vezañ ganet,\nAr beorion ma 'z eo deuet ar vuhez da vezañ diaes dezho,\nAr baotred hag ar maouezed o c'houzañv ur feulster dizenel,\nAr gozhidi hag ar glañvourion lazhet gant an diseblanted pe gant un druez lorbus.\nGrit ma ouezo ar re a gred en ho Mab kemenn da dud hon amzervezh Aviel ar vuhez gant kadarnded ha gant karantez.\nGratait dezho ar c'hras d' e zegemer evel un donezon bepred nevez,\nAl levenez d'e lidañ gant anaoudegezh en o buhez a-bezh\nHag an nerzh-kalon da vezañ testoù anezhañ gant un dalc'husted oberiant,\nA-wel da sevel, gant an holl dud a youl vat, sevenadurezh ar wirionez hag ar garantez,\nEvit meuleudi ha klod Doue Krouer hag a gar ar vuhez.\nVideo ar veilhadeg-se\na c'hellit sellout outi\n(de la Lettre encyclique\n"L’Evangile de la Vie" Donné à Rome,\nprès de Saint-Pierre, le 25 mars 1995,\nsolennité de l’Annonciation du Seigneur)\n« hag un dornadig skeudennoù-all Prezegenn ar Pab d'ar... »


Jayne Mansfield, ganet Vera Jayne Palmer d'an 19 a viz Ebrel 1933 hag aet da Anaon d'an 29 a viz Even 1967, a oa un aktourez (c'hoariva, sinema ha skinwel) stadunanat. Mansfield a oa deuet da vezañ un aktourez brudet eus Broadway e 1955, un aktourez veur evit Hollywood e 1956, hag ur vaouez vrudet e 1957. Bez e voe ivez un arzourez boestoù-noz, ur ganerez, hag unan eus ar merc'hed kentañ doare Playboy Playmate. Deuet e oa da vezañ ur sex-symbol eus Hollywood er bloavezhioù 1950 ha 1960 kement hag aktourez sex-symbol an 20th Century Fox, gant Marilyn Monroe. Brudet e voe ivez evit munudoù he buhez prevez lakaet war wel gant ar gazetennerien pe ganti hec'h-unan, evel ar re e liamm gant he c'hudennoù gwiskañ.\nSkritell an abadenn noz French Dressing\nDeuet eo da vezañ ar c'hentañ aktourez pouezus da gaout ur roll en noazh en ur film eus Hollywood. An anv Mansfield implijet evit he buhez labour a oa deuet diwar hini he c'hentañ gwaz a laboure evit ar brudañ micherel Paul Mansfield. E 1967, Jayne Mansfield a varvas en ur gwallzarvoud oto d'an oad a 34 bloaz. Chomet eo brudet he marv dre ma vez embannet gant un doare mojennel e vefe bet dibennet gant ur blakenn houarn kouezhet eus ur c'hamion, ar pezh a zo faos.\nBez e voe Jayne Mansfield ur sex-symbol meur evit Hollywood er bloavezhioù 1950 ha 1960 kement hag evit an 20th Century Fox doare dazeilad da Marilyn Monroe. Lesanvet e oa bet dre-se "Working Man's Monroe". Bez e voe dre an hent-se unan eus ar meleganezed moutig (bombshell) da Hollywood. En desped ne voe ket bet arvestet darn he filmoù gant ar bobl, Mansfield a zo chomet unan eus an ikonioù sevenadurel brudetañ d'ar bloavezhioù 1950.\nJane Manfield noazh er film Promises! Promises!. Ar film a vezo ur gwallskouer veur e Stadoù Unanet Amerika\nSikouret he deus ar gazetennerien dre he filmoù, doareoù bevañ pe gwiskañ da sevel ur skeudenn plac'h dammnoazh hag etre da geñver spered met da geñver QI, e tisklerie kaout unan a 163. Ouzhpenn d'ar Saozneg e gomze meur a yezh evel Galleg, Alamaneg ha Spagnoleg bet desket er skol-veur. Studiet he devoa italianeg ivez adalek 1963. Gwelet ha brudet evel ar "smartest dumb blonde" (ar veleganez pout speredekañ) eus Hollywood, klemm a rae ne oa ket bet gwelet gant an arvesterien e oa speredek ha desket ha ne sellent outi nemet evel ur vaouez gant ur c'horf dibar ha muzulioù dedennus "They're more interested in 40–21–35".\nAdtapet diwar « https://br.wikipedia.org/w/index.php?title=Jayne_Mansfield&oldid=1858874 »\nKemm diwezhañ d'an 19 Kzu 2019 da 09:35


Paour kaezh Gouel Erwan! - hopola\nAbaoe un toullad deizhioù eo kroget ar pempvet Gouel Breizh...\nHag ur wezh ouzhpenn emeur o welet un tammig e pep lec'h a bep seurt traoù aozet da geñver ar "gouel"-se, ha liammet gant .... ar petra din-me, just a-walc'h! E gwirionez e klaskan lakaat ar biz war ar fed e teu da vezañ ur sapre stlabez "Gouel ar Breizh".\nA-raok mont pelloc'h, daoust hag-eñ e vijec'h gouest da zisplegañ en ur mod resis petra eo ar pal amañ, petra a dalv ar gouel-mañ? Lakaat war-raok sevenadur Breizh? N'on ket sur e mod ebet.\nPa welan em c'horn-bro bihan, e-kostez Lannuon, un disterig dibenn-sizhunvezh gouestlet d'ar c'h/kountry, hag un devezh tro-dro d'ar sportoù, ha setu tout! Evit kerbenn a-vremañ Bro Dreger e kavan se gwall boanius. 'Pezh 'zo n'on ket a-enep d'ar c'hountry, na d'ar sportoù kennebeut. Koulskoude ne gomprenan ket petra an diaoul 'zo da welet gant Breizh.\nEürusamant 'zo traoù all un tammig pelloc'h, ha kinniget gant kevredigezhioù pa tud a youl vat zoken hag a zo tomm o c'halon ouzh Breizh ha brezhoneg evit gwir (ha neket evel Ti-kêr Lannuon). Trugarez vras neuze da Di ar vro Treger-Goueloù, da skol Diwan Louaneg, d'ar Bagad Sonerien Bro dreger, ha d'ar reoù all.\nUn draig 'zo c'hoazh am eus remerket n'eus ket pell 'zo. Ar bloavezhioù a-raok e oa liammet c'hoazh "Gouel Breizh" gant e stumm kozh, da lâret eo: "Gouel Erwan" pe ar "Fest'Yves" e galleg, ur c'hoari gerioù plijus hag a roe da welet e oa ur fest dreist pep tra, ha nonpas un taol bruderezh dindan c'houarn ar rannvro evel hirie an deiz. O lakaat "à la Saint-Yves" war al levrigoù e roe da c'hoût d'ar c'houlz-se e kemere harp "Gouel Breizh" war Gouel Erwan a zo a-bouez e Breizh, e speredoù ur bern tud c'hoazh, ha surtout amañ e Bro-Dreger. Evel Gouel Padrig, da skouer!\nHag e-pad Gouel padrig, petra a glever? Sonadegoù hengounel. Petra a weler? Traoù stag ouzh sevenadur Iwerzhon. Gant-se, evit an holl re 'nije c'hoant da respont din: "E Breizh 'zo estrevid ar festoù-noz, ar brezhoneg, pe istorioù kozh hon zadoù-kozh", e fell din lâr diouzhtu dezhe on a-du gant gant ar sonj-mañ evel-just. Met da geñver un degouezh evel Gouel Breizh e vije poellek a-walc'h, hag efedusoc'h hep mar, lakaat muioc'h a-draoù a dalv a-boan, evit souten an holl dud a stourm evit o bro, evit reiñ lañs d'o yezh, evit difenn o gwirioù ... Evit mirout Breizh evel ul lec'h gant un identelezh, ur spered disheñvel.


Bazhataerezh gant div vazh - Wikipedia\nBazhataerezh gant div vazh\nAr bazhataerezh gant div vazh a zo un doare bazhataerezh gant div vazh war un dro, unan e pep dorn.\nAn taolioù hag an touchennoù evel gant ur vazh hepken. Hogen, implij div vazh a redi an tenner da gaout ur stad emgann disheñvel, dre ma n'eus ket mui a dorn blenierez, neuze e rank lec'h an treid klotañ gant implij ar vazh.\nRediet eo ivez an tenner da skeiñ e daolioù en un doare disheñvel diouzh pa ne vez nemet ur vazh gantañ, setu perak e vez an dennerien da implij an div vazh da heul, padal e vez talvoudusoc'h implij an div war un dro, pe prientiñ un daol all pa vez taget gant ur vazh.\nDre ma n'eus ket savet reolennoù d'ar bazhataerezh gant div vazh ne vez kenstrivadeg ebet ha ne vez aozet nemet abadennoù.\nAdtapet diwar « https://br.wikipedia.org/w/index.php?title=Bazhataerezh_gant_div_vazh&oldid=1928217 »\nKemmoù diwezhañ degaset d'ar bajenn-mañ d'an 2 Gen 2022, da 17:52.


Denzel Washington e-pad prezegenn ar film Hurricane Carter e 2000\nDenzel Hayes Washington, Jr. (ganet d'an 28 a viz Kerzu 1954) a zo un aktour hag ur saver-filmoù amerikan. Gounezet en deus div wech an Academy Award (Oscar) evit e c'hoari. C'hoariet en deus tudennoù pouezus er Stadoù Unanet Amerika, evel Malcolm X, Frank Lukas, Rubin "Hurricane" Carter, Steve Biko, pe c'hoazh Melvin B. Tolson.\nGanet eo Denzel Washington, e New York City d'an 28 a viz Kerzu 1954. D'e pevarzek vloaz, pa oa e zud o dibriediñ, aet eo d'ober e studioù e Pennigton Grimes Elementary School, e-kichen Mount Vernon. Adalek ar mare-se en doa bet c'hoant bezañ sportour broadel. Met, a-benn ar fin, graet en deus ul lodenn bras eus e studioù e Fordham University er gevrenn kazetenner ha c'hoarier pezhioù-c'hoari. Kroget en deus eno da vout dedennet gant ar sinema ha goude an arnodennoù ez eo aet war ar studi en "American Conservaotry Theatre" e-pad bloaz.\nPenn kentañ e vicherAozañ\nKroget en deus e vicher, aktour, dre ar skinwel e 1977 en ur film lesanvet Wilma. Carbon Copy a zo bet e film sinema kentañ e 1981. met, aze, graet en deus un ehan bras gant ar sinema, evit bezañ da 100% en ur steudad war an ospital : St Elsewhere eus 1982 ha 1986. Unan eus ar re nemetañ, e oa Denzel Washington, hag en deus dalc'het betek penn eus ar 6 bloavezh bet skignet er skinwel. Adkroget en deus ar sinema, e 1987 gant Cry freedom eus Richard Attenborought ; c'hoari a ra un afrikan eus Afrika ar Su hag a zo a-enep an apartheid. Anvet e oa evit resev Oscar an aktour a eil renk gwellañ, met hep gounit anezhañ. Ret zo gortoz 1989 evit gwelet Denzel Washington kaout an Oscar gentañ gantañ evit ur roll a eil renk evit ur sklav dieubet e-barzh Glory. Hag ar memes bloavezh ober a ra ur gwir daol-kaer a vez graet gantañ en ur c'hoari ur soudard hag a zeu da vezañ diwaller rouanez Bro-Saoz e barzh For Queen and Country\ne-pad an Hañv 1990, kregiñ a ra ur film Mississippi Masala lec'h ma c'hoari Demetrius Williams. Zoken ma'z eo bet youc'het dezhañ gant ar gazetennoù, e chomo divrud ar film-mañ. Goude e krogo gant rolloù sinema eus ar re vrasañ, an hini kentañ o vezañ Malcolm X er film gant ar memes anv, sevenet gant Spike Lee, e vignon. Anvet eo bet evit Oscar ar gwellañ aktour, abalamour d'e c'hoari eus ar re wellañ evit unan hag a zo bet e penn ur strollad evit ar re zu, met ne dapo ket anezhañ. E keit-se ar film a zo deuet da vezañ unan eus bravañ filmoù ar bloavezhioù 90. Adal neuze he deus cheñchet buhez Denzel Washington. Kinniget e vez dezhañ c'hoari e-barzh filmoù evel unan diwar-benn Martin Luther King, met nac'hañ a ra, peogwir n'en deus ket c'hoant dont da vezañ un typecast.\nAdtapet diwar « https://br.wikipedia.org/w/index.php?title=Denzel_Washington&oldid=1482080 »\nDernière modification le 4 Ebr 2013, à 23:58\nKemmoù diwezhañ degaset d'ar bajenn-mañ d'an 4 Ebr 2013, da 23:58.


Amos Oz e miz Mae 2005\nAmos Oz (hebraeg : עמוס עוז), bet ganet Amos Klausner d'ar 4 a viz Mae 1939 e Jeruzalem, zo ur skrivagner hag ur c’hazetenner israelian. Kelenner lennegezh e skol-veur Ben Gourion (e Beer-Sheva) eo ivez. Unan eus krouerien Peoc’h bremañ eo ivez, rak fellout a ra dezhañ ma vo lakaet un termen d’ar bec’h etre Israel ha Palestiniz.\nE dud a oa sionourien deuet eus Reter Europa. E dad en doa studiet an istor hag al lennegezh e Vilnius (Lituania) ha deuet e oa da vezañ levraoueger ha skrivagner e Jeruzalem.\nAl lodenn vrasañ eus izili ar familh Oz a oa sionourien adwelourien. Eontr e dad, Joseph Klausner, anezhañ un ezel eus ar strollad politikel Herout), a lakaas e anv evit bezañ prezidant Israel enep Chaim Weizmann. Kelenner war al lennegezh hebraek e oa e skol-veur hebraek Jeruzalem. Ar familh a-bezh ne oa ket gwall domm ouzh ar relijion.\nEmlazh e vamm, pa oa-eñ 12 vloaz, a lakaas Amos Klausner da dreiñ mennozh a-fet politikerezh.\nTamm-ha-tamm e tostaas da du kleiz Israel, ha da 15 vloaz e kemeras perzh e kibboutz Houlda. D’ar mare-se e tibabas an anv Oz, hag a dalvez "nerzh" en hebraeg. Er c’hibboutz e chomas gant e wreg betek 1986, goude-se ez ejont da chom en Arad a-benn pareañ berr-alan o mab.\nE dibenn ar bloavezhioù 1950 e reas e servij soudard e Tsahal, en (unvezh Nahal), hag e rankas brezeliñ war harzoù Siria.\nGoude-se e studias ar brederouriezh hag al lennegezh hebraek er skol-veur. War-bouez un nebeud pennadoù er gelaouenn Davar hag e kazetenn ar c’hibboutz, ne lakaas embann netra a-raok bezañ 22 vloaz. E skridoù kentañ a voe embannet e 1965, hag e romant kentañ e 1966. Adalek ar mare-se e skrivas dalc'hmat, ul levr ar bloaz a skrivas dre vras, an holl anezho o vezañ embannet gant embannadurioù strollad al Labour (Am Oved o anv). Goude-se e voe embannet e levrioù gant an ti-embann anvet Keter. E-pad Brezel ar C’hwec’h Devezh (1967) e voe kaset d’ar Sinai, hag e-pad Brezel ar C’hippour (1973) e voe kaset da blaenenn ar Golan.\nUnan eus kefredourien bouezusañ Israel eo Amos Oz, hag unan eus a re gentañ a c’houlennas ma vije savet div Stad a-benn lakaat un termen d’ar brezel etre Israeliz ha Palestiniz.\nE 1978 e voe e-touez krouerien Peoc’h bremañ ha sevel a reas enep an trevadennoù. Sevel a reas a-du gant Emglevioù Oslo hag a-du ivez evit ma vefe kaozeadennoù gant PLO.\nE-pad pell e voe tost Oz da strollad al labour ha da Shimon Peres. Er bloavezhioù 1990 e troas war-zu Meretz (strollad an tu-kleiz). E 2003 e c’halvas da votiñ evit ar strollad-se.\nE miz Even 2006 ec’h embannas e oa a-du gant Israel (brezel etre Israel ha Liban)., goude-se e kemmas e vennozh hag e c’houlennas ma vije aozet un arsav-brezel. Kement-se a reas dre ur pennad er gazetenn Haaretz a sinas asambles gant skrivagnerien all evel David Grossman hag A.B. Yehushua.\n↑ Rencontre avec Amos Oz in Philosophie magazine, niv 17, miz Meurzh 2008, p. 48\n↑ Hezbollah Attacks Unite Israelis – Los Angeles Times, 19/07/2006.\nAmos Oz war lec'hienn skol-veur Ben Gourion\nAdtapet diwar « https://br.wikipedia.org/w/index.php?title=Amos_Oz&oldid=1973676 »


Ar bobl garifuna, pe garinagu zo ur bobl hiron, diwar sklaved afrikan hag Indianed karib hag arawak, e meur a rannvro eus Kreizamerika ha war aodoù ar Mor Karib. E gwirionez e vez laret "garífuna" eus an den hag ar yezh, ha garinagu eus ar bobl. Anavezet int ivez evel Indianed du (indios negros) pe Karibed du. Braskontet e vez ez eus 600 000 anezho en Honduras, Belize, Guatemala, Nicaragua, hag ivez SUA. Mont a reont d'ober 10% eus poblañs Belize e Kreizamerika. Ur yezh arawak eo a gomzont.\nBanniel ar bobl Garifuna\nStrewet eo ar bobl garifuna a-hed an aod karib eus Belize da Nicaragua.\nProsesion garifuna da Ouel San Isidro e 1996, e Guatemala.\n2 Deiz broadel\nGarifuna (pe Garífuna) eo an anv-gwan a vez graet gantañ pa reer meneg eus pobl ha yezh ar Garínagu. En o yezh eo an unander eo Garifuna (pe Garífuna), hag al liester eo Garinagu.\nBevañ a reont a-hed aod ar Mor Karib, e Belize, Guatemala (e Livingston (Guatemala)), Nicaragua hag Honduras, war an douar-bras hag en enez Roatán.\nUn toullad zo aet da chom da SUA, da Los Angeles, New York pe Houston.\nUn deiz zo bet lakaet da Ouel Broadel ar bobl garifuna, d'an 19 a viz Du, anvet Settlement Day, da lidañ deiz o distro e 1823 goude ma oant bet dastumet ha kaset gant ar Saozon war inizi er-maez da Honduras.\nUr c'han broadel o deus, anvet en o yezh Bufanidira Yurumei Tagueira Wayunagu.\nAdtapet diwar « https://br.wikipedia.org/w/index.php?title=Garifuna&oldid=1853284 »